# ประเทศฮังการี

| ฮังการี*Magyarország* (ฮังการี) |
| --- |
|
ธงชาติ

 ตราแผ่นดิน

 |
| **เพลงชาติ:** "ฮิมนุส" (ฮังการี) (แปลตรงตัว '"เพลงสดุดี"')ระยะเวลา: 1 minute and 43 seconds1:43 |
| ที่ตั้งของประเทศฮังการี (เขียวเข้ม)– ในยุโรป (เขียวและเทาอ่อน) – ในสหภาพยุโรป (เขียว)  –  [คำอธิบายสัญลักษณ์] |
| เมืองหลวงและเมืองใหญ่สุด | บูดาเปสต์ ﻿ / ﻿ |
| ภาษาราชการ | ฮังการี |
| กลุ่มชาติพันธุ์ (การสำมะโนจุลภาค ค.ศ. 2016) | * 98.3% ฮังการี
* 3.2% โรมานี
* 1.8% เยอรมัน
* 1% ไม่ระบุสัญชาติ
 |
| ศาสนา (การสำมะโนประชากร ค.ศ. 2011) | * 54.3% คริสต์
* —39.0% คาทอลิก
* —11.8% โปรเตสแตนต์
* —3.5% คริสต์นิกายอื่น ๆ
* 18.2% ไม่มีศาสนา
* 0.3% อื่น ๆ
* 27.2% ไม่ระบุ
 |
| เดมะนิม | ชาวฮังการี |
| การปกครอง | รัฐเดี่ยว สาธารณรัฐระบบรัฐสภา |
|  |
| • ประธานาธิบดี  | ตอมาช ชูโยก |
| • นายกรัฐมนตรี  | เปแตร์ มอจยอร์ |
| • ประธานสมัชชาแห่งชาติ  | Ágnes Forsthoffer |
|  |
| สภานิติบัญญัติ | *สมัชชาแห่งชาติ* |
| ก่อตั้ง |
|  |
| • ราชรัฐฮังการี  | ค.ศ. 895 |
| • ราชอาณาจักรชาวคริสต์  | 25 ธันวาคม ค.ศ. 1000 |
| • สารตราทอง ค.ศ. 1222  | 24 เมษายน ค.ศ. 1222 |
| • ยุทธการที่โมฮาช | 29 สิงหาคม ค.ศ. 1526 |
| • การปลดปล่อยบูดา | 2 กันยายน ค.ศ. 1686 |
| • การปฏิวัติ ค.ศ. 1848 | 15 มีนาคม ค.ศ. 1848 |
| • จักรวรรดิออสเตรีย-ฮังการี  | 30 มีนาคม ค.ศ. 1867 |
| • สนธิสัญญาทรียานง  | 4 มิถุนายน ค.ศ. 1920 |
| • สาธารณรัฐที่สาม  | 23 ตุลาคม ค.ศ. 1989 |
| • เข้าร่วมสหภาพยุโรป  | 1 พฤษภาคม ค.ศ. 2004 |
| • รัฐธรรมนูญฉบับใหม่  | 1 มกราคม ค.ศ. 2012 |
|  |
| พื้นที่ |
| • รวม | 93,030 ตารางกิโลเมตร (35,920 ตารางไมล์) (108) |
| • แหล่งน้ำ (%) | 3.7 |
| ประชากร |
| • ประมาณ มกราคม ค.ศ. 2024 |  9,584,627 (95) |
| • สำมะโนประชากรปี ค.ศ. 2022 | 9,603,634 |
| • ความหนาแน่น | 103 ต่อตารางกิโลเมตร (266.8 ต่อตารางไมล์) (อันดับที่ 78) |
| จีดีพี (อำนาจซื้อ) | ประมาณ ค.ศ. 2025 |
| • รวม |  4.603 แสนล้านดอลลาร์สหรัฐ (อันดับที่ 56) |
| • ต่อหัว |  48,160 ดอลลาร์สหรัฐ (อันดับที่ 46) |
| จีดีพี (ราคาตลาด) | ประมาณ ค.ศ. 2025 |
| • รวม |  2.477 แสนล้านดอลลาร์สหรัฐ (อันดับที่ 56) |
| • ต่อหัว |  25,920 ดอลลาร์สหรัฐ (อันดับที่ 50) |
| จีนี (ค.ศ. 2023) |  29.0 ความเหลื่อมล้ำต่ำ |
| เอชดีไอ (ค.ศ. 2023) |  0.870 สูงมาก (อันดับที่ 46) |
| สกุลเงิน | โฟรินต์ (HUF) |
| เขตเวลา | UTC+1 (CET) |
| • ฤดูร้อน (เวลาออมแสง) | UTC+2 (CEST) |
| รูปแบบวันที่ | ปปปป/ดด/วว |
| รหัสโทรศัพท์ | +36 |
| โดเมนบนสุด | .hu[a] |
| 1. **^** .eu ยังถูกใช้ เนื่องจากได้มีการใช้โดเมนนี้ ร่วมกับรัฐสมาชิกอื่น ๆ ของสหภาพยุโรป
 |

**ฮังการี** (อังกฤษ: *Hungary*, ฮังการี: *Magyarország* [ˈmɒɟɒrorsaːɡ]  *มอดยอโรรฺซาก*) เป็นประเทศในภูมิภาคยุโรปกลางที่ไม่มีทางออกสู่ทะเล มีอาณาเขตทิศเหนือจรดประเทศสโลวาเกีย ทิศตะวันออกจรดประเทศโรมาเนียและประเทศยูเครน ทิศใต้จรดประเทศเซอร์เบียและประเทศโครเอเชีย ทิศตะวันตกเฉียงใต้จรดประเทศสโลวีเนียและทิศตะวันตกจรดประเทศออสเตรีย ชื่อประเทศฮังการีในภาษาฮังการี แปลว่า "ประเทศของชาวมอจยอร์" ประเทศฮังการีมีพื้นที่ 93,030 ตารางกิโลเมตร ซึ่งมีอาณาเขตเพียงร้อยละ 28 ของพื้นที่ราชอาณาจักรฮังการีเดิมก่อนสงครามโลกครั้งที่หนึ่ง โดยพื้นที่ปัจจุบันนับเป็นอันดับที่ 110 ของโลก โดยมีลักษณะภูมิประเทศส่วนใหญ่เป็นที่ราบในที่ราบพันโนเนีย และมีประชากร 9,919,128 คน นับเป็นอันดับที่ 90 ของโลก ประชากรส่วนใหญ่เป็นชาวมอจยอร์ ใช้ภาษาฮังการีเป็นภาษาราชการซึ่งเป็นหนึ่งในภาษาทางการไม่กี่ภาษาของสหภาพยุโรป ที่ไม่ได้มีต้นกำเนิดเป็นกลุ่มภาษาอินโด-ยูโรเปียน ร่วมกับภาษาเอสโตเนีย ภาษาฟินแลนด์ และภาษามอลตา เมืองที่ใหญ่ที่สุดและเป็นเมืองหลวงของประเทศคือบูดาเปสต์ เมืองสำคัญอื่น ๆ ได้แก่ แดแบร็ตแซ็น แซแก็ด มิชโกลส์ เปช และ เยอร์

ดินแดนของฮังการีในปัจจุบันมีผู้เข้ามาอาศัยอย่างต่อเนื่องเป็นเวลาหลายศตวรรษ รวมถึงชาวเคลต์, โรมัน, เจอร์แมนิก, ฮัน, สลาฟตะวันตก และอาวาร์ รากฐานของรัฐฮังการีได้รับการสถาปนาขึ้นในปลายคริสต์ศตวรรษที่ 9 โดยอาร์ปาด เจ้าชายหัวหน้าเผ่าฮังการี หลังจากการพิชิตที่ราบพันโนเนีย พระเจ้าอิชต์วานที่ 1 เหลนของเขาได้ขึ้นครองราชย์ใน ค.ศ. 1000 พระองค์เปลี่ยนอาณาจักรของพระองค์เป็นอาณาจักรคริสเตียน เมื่อถึงคริสต์ศตวรรษที่ 12 ฮังการีกลายเป็นมหาอำนาจในภูมิภาค และเข้าสู่ยุครุ่งเรืองทางวัฒนธรรมและการเมืองในคริสต์ศตวรรษที่ 15 หลังจากยุทธการที่โมฮาชใน ค.ศ. 1526 บางส่วนของฮังการีถูกยึดครองโดยจักรวรรดิออตโตมันในสมัยสุลัยมานผู้เกรียงไกร (ค.ศ. 1541–1699) ต่อมาก็อยู่ภายใต้การปกครองของราชวงศ์ฮาพส์บวร์คในช่วงคริสต์ศตวรรษที่ 18 และต่อมาได้ร่วมกับออสเตรียก่อตั้งจักรวรรดิออสเตรีย-ฮังการีซึ่งเป็นมหาอำนาจของยุโรป

จักรวรรดิออสเตรีย-ฮังการีล่มสลายหลังสงครามโลกครั้งที่หนึ่ง และสนธิสัญญาทรียานงได้กำหนดเขตแดนของฮังการีตามที่เป็นอยู่ในปัจจุบัน ส่งผลให้สูญเสียดินแดนร้อยละ 71, ประชากรร้อยละ 58 และกลุ่มชาติพันธุ์ฮังการีร้อยละ 32 หลังจากสมัยระหว่างสงครามที่วุ่นวาย ฮังการีเข้าร่วมกับฝ่ายอักษะในสงครามโลกครั้งที่สอง โดยได้รับความเสียหายมีผู้ล้มตายจำนวนมาก ฮังการีกลายเป็นรัฐบริวารของสหภาพโซเวียตซึ่งมีส่วนทำให้เกิดการสถาปนาสาธารณรัฐสังคมนิยมซึ่งดำรงอยู่ถึงสี่ทศวรรษ (ค.ศ. 1949–1989) ประเทศนี้ได้รับความสนใจอย่างกว้างขวางในระดับสากลอันเป็นผลมาจากการปฏิวัติใน ค.ศ. 1956 และการเปิดพรมแดนด้านที่ติดกับออสเตรียใน ค.ศ. 1989 ซึ่งเร่งการล่มสลายของกลุ่มตะวันออก และในวันที่ 23 ตุลาคม ค.ศ. 1989 ฮังการีได้กลายเป็นสาธารณรัฐประชาธิปไตยระบบรัฐสภา

ในคริสต์ศตวรรษที่ 21 ฮังการีเป็นประเทศอำนาจปานกลาง และมีเศรษฐกิจที่ใหญ่ที่สุดในโลกอันดับ 57 จากการจัดอันดับราคาตลาดตามผลิตภัณฑ์มวลรวมในประเทศ และมีเศรษฐกิจที่ใหญ่ที่สุดตามภาวะเสมอภาคของอำนาจซื้อเป็นอันดับที่ 58 จาก 191 ประเทศ ซึ่งวัดโดยกองทุนการเงินระหว่างประเทศ ในฐานะผู้ดำเนินการที่สำคัญในภาคอุตสาหกรรมและเทคโนโลยีต่าง ๆ ฮังการีเป็นผู้ส่งออกรายใหญ่ที่สุดในโลกเป็นอันดับที่ 35 และผู้นำเข้าสินค้ารายใหญ่ที่สุดเป็นอันดับที่ 34 ฮังการีเป็นสมาชิกองค์การเพื่อความร่วมมือและการพัฒนาทางเศรษฐกิจที่มีรายได้สูงพร้อมกับมาตรฐานการครองชีพที่สูงมาก มีระบบหลักประกันสังคมและหลักประกันสุขภาพถ้วนหน้า รวมถึงการศึกษาระดับมหาวิทยาลัยโดยไม่เสียค่าเล่าเรียน ฮังการีมีผลการดำเนินงานที่ดีในระดับสากล โดยติดอันดับที่ 20 ในด้านคุณภาพชีวิต, อันดับที่ 24 ในดัชนีประเทศที่ดี, อันดับที่ 28 ของดัชนีการพัฒนามนุษย์ซึ่งปรับตัวเลขความไม่เท่าเทียมกันในสังคมแล้ว, อันดับที่ 32 ในดัชนีความก้าวหน้าทางสังคม, อันดับที่ 33 ในดัชนีนวัตกรรมระดับโลก และติดอันดับประเทศที่ปลอดภัยที่สุดเป็นอันดับที่ 15 ของโลก

ประเทศฮังการีเข้าร่วมสหภาพยุโรปใน ค.ศ. 2004 และเป็นส่วนหนึ่งของเขตเชงเกนตั้งแต่ ค.ศ. 2007 ฮังการีเป็นสมาชิกของสหประชาชาติ องค์การสนธิสัญญาป้องกันแอตแลนติกเหนือ องค์การการค้าโลก ธนาคารโลก ธนาคารเพื่อการลงทุนโครงสร้างพื้นฐานแห่งเอเชีย สภายุโรป กลุ่มวิแชกราด และอื่น ๆ ฮังการีเป็นที่รู้จักกันดีจากประวัติศาสตร์เชิงวัฒนธรรมอันยาวนาน โดยมีส่วนสำคัญในด้านศิลปะ ดนตรี วรรณคดี กีฬา วิทยาศาสตร์ และเทคโนโลยี ฮังการีเป็นประเทศที่ได้รับความนิยมมากที่สุดเป็นอันดับที่ 11 ในฐานะแหล่งท่องเที่ยวในยุโรป โดยดึงดูดนักท่องเที่ยวต่างชาติ 24.5 ล้านคนใน ค.ศ. 2019 และฮังการียังเป็นที่ตั้งของระบบถ้ำบ่อน้ำร้อนที่ใหญ่ที่สุดและทะเลสาบน้ำร้อนที่ใหญ่เป็นอันดับสองของโลก ทะเลสาบที่ใหญ่ที่สุดในยุโรปกลาง และทุ่งหญ้าธรรมชาติที่ใหญ่ที่สุดในยุโรป

**มงกุฎนักบุญสตีเฟน** (ฮังการี: *Szent Korona*) สัญลักษณ์ประจำชาติของประเทศฮังการี
## นิรุกติศาสตร์

ในภาษาไทย คำว่า "ฮังการี" มีที่มาจากภาษาอังกฤษ "ฮังแกรี" *Hungary* ซึ่งมีที่มาจากภาษาละตินว่า "ฮุงกาเรีย" *Hungaria* ซึ่งคำว่า "ฮุง" มีที่มาจากชื่อเรียก ชาวฮัน ซึ่งตั้งรกรากอยู่ในแถบที่ราบพันโนเนียช่วงก่อนการล่มสลายของจักรวรรดิโรมันตะวันตกก่อนช่วงการรุกรานของเผ่าอาวาร์ ส่วนที่เหลือของคำ มาจาคำภาษากรีกของจักรวรรดิโรมันตะวันออกว่า "อูงรอย" *Oungroi* (*Οὔγγροι*) โดยชื่อภาษากรีก ถูกยืมมาจากคำภาษาบัลแกเรียโบราณคำว่า "อังกรีนู" *ągrinŭ* ซึ่งยืมมาจากคำภาษาภาษาโอกูร์ (*Oghur*) ซึ่งเป็นภาษาในกลุ่มภาษาเตอร์กิก คำว่า "โอนอกูรฺ" *Onogur* ซึ่งคำนี้แปลว่า สิบเผ่าโอกูร์ โดยคำเรียกสิบเผ่าโอกูร์ เป็นชื่อเรียกรวมของชนเผ่าที่เข้าร่วมกับสมาพันธ์ชนเผ่าบัลแกเรีย อันเป็นสมาพันธ์ซึ่งปกครองส่วนตะวันออกของที่ราบพันโนเนีย ภายหลังจากการรุกรานของเผ่าอาวาร์

คำว่า "ประเทศฮังการี" ในภาษาฮังการี เรียกว่า "ม็อดยอโรร์สาก" *Magyarország* ประกอบด้วย "มอจยอร์" *magyar* แปลว่าชาวมอจยอร์ (ชาวฮังการี) และ "โอรสาก" *ország* แปลว่า ประเทศ หรือ แผ่นดิน โดยคำว่า magyar นำมาจากชื่อของหนึ่งในเจ็ดชนเผ่าฮังการีผู้พิชิตที่ราบพันโนเนีย คือ เผ่าเมิจแยริ (*Mögyeri*) ซึ่งคำว่า "เมิจยฺ" *Mögy* น่าจะมาจากคำภาษาโปรโตอูกริก-แมนซี ว่า "แมญชฺ" *mäńć* (*ма̄ньсь*) แปลว่า "คน" ซึ่งคำนี้เป็นคำชื่อเรียกตนเองของชาวแมนซี (ภาษาแมนซี: *mäńćī, mańśi, måńś*) ซึ่งเป็นกลุ่มคนที่พูดภาษากลุ่มฟินโน-ยูกริกในแถบเทือกเขายูรัลของประเทศรัสเซีย ซึ่งเป็นดินแดนของบรรพบุรุษชาวฮังการี ส่วนที่สองของคำ  "แอริ" *eri* แปลว่า ผู้ชาย หรือ เชื้อสาย ซึ่งคำนี้ยังมีหลงเหลืออยู่ในภาษาฮังการีปัจจุบัน คือคำว่า สามี "เฟรยฺ" *férj* และเหลือในคำภาษามาริ (Mari) คำว่า erge "เอรฺเก" แปลว่าลูกชาย และคำภาษาฟินแลนด์โบราณ "อือรฺแก"​ *yrkä* แปลว่าชายหนุ่ม

## ประวัติศาสตร์

ดินแดนของประเทศฮังการีในปัจจุบันตั้งอยู่บริเวณแอ่งคาร์เพเทียน ซึ่งมีหลักฐานการอยู่อาศัยของมนุษย์มาตั้งแต่สมัยก่อนประวัติศาสตร์ แหล่งโบราณคดีเวร์แตสเซอเลิชพบฟอสซิลมนุษย์โบราณที่รู้จักในชื่อ “ชอมู” อายุราว 320,000 ปี ส่วนในยุคหินใหม่ พื้นที่ดังกล่าวเกี่ยวข้องกับวัฒนธรรมสตาร์เชโว–เกอเริช–คริช และต่อมาได้รับอิทธิพลจากวัฒนธรรมวูเชโดลในช่วงต้นยุคสำริด

ในยุคเหล็ก แอ่งคาร์เพเทียนเป็นพื้นที่ติดต่อของชนและวัฒนธรรมหลายกลุ่ม เช่น ชาวเคลต์ ชาวพันโนเนีย ชาวอิลลีร์ และกลุ่มชนจากทุ่งหญ้าสเตปป์ ต่อมาจักรวรรดิโรมันพิชิตดินแดนทางตะวันตกของแม่น้ำดานูบและจัดตั้งเป็นแคว้นพันโนเนีย เมืองสำคัญในสมัยโรมัน ได้แก่ ซาวาเรีย ซึ่งตรงกับเมืองโซมบ็อตแฮย์ในปัจจุบัน และอาควินคุม ซึ่งอยู่ในเขตโอบูดอของกรุงบูดาเปสต์ ส่วนพื้นที่ทางตะวันออกของแนวดานูบมีชนซาร์มาเทียน เช่น ไออาซีเจส ซึ่งเป็นกลุ่มที่สัมพันธ์กับชนพูดภาษาอิหร่านฝ่ายเหนือ

หลังอำนาจโรมันในภูมิภาคเสื่อมลง แอ่งคาร์เพเทียนตกอยู่ภายใต้อำนาจหรืออิทธิพลของชนหลายกลุ่มตามลำดับ เช่น ฮัน เกปิด กอธ ลอมบาร์ด สลาฟ และอาวาร์ จนถึงปลายคริสต์ศตวรรษที่ 9 ชาวม็อจยอร์หรือชาวฮังการีภายใต้การนำของอาร์พาดจึงเคลื่อนเข้าสู่แอ่งคาร์เพเทียนและตั้งถิ่นฐานถาวร เหตุการณ์ดังกล่าวมักถือเป็นจุดเริ่มต้นของประวัติศาสตร์ฮังการียุคกลาง

ราชอาณาจักรฮังการีก่อตั้งขึ้นใน ค.ศ. 1000 เมื่อพระเจ้าอิชต์วานที่ 1 ได้รับการสถาปนาเป็นกษัตริย์และนำฮังการีเข้าสู่คริสต์ศาสนาตะวันตก ราชวงศ์อาร์พาดปกครองต่อมาหลายศตวรรษ ขณะที่ฮังการีขยายบทบาททางการเมืองในยุโรปกลางและมีความสัมพันธ์ใกล้ชิดกับโครเอเชียตั้งแต่ ค.ศ. 1102 ราชอาณาจักรได้รับความเสียหายอย่างหนักจากการรุกรานของมองโกลใน ค.ศ. 1241–1242 แต่ฟื้นตัวในเวลาต่อมาผ่านการสร้างป้อมปราการและการปรับโครงสร้างการปกครอง โดยเฉพาะในรัชสมัยพระเจ้าเบลอที่ 4

หลังราชวงศ์อาร์พาดสิ้นสุดลงใน ค.ศ. 1301 ฮังการีอยู่ภายใต้ผู้ปกครองจากราชวงศ์ต่าง ๆ เช่น ราชวงศ์อ็องฌู ลักเซมเบิร์ก และยากีลโล ในคริสต์ศตวรรษที่ 15 ฮังการีมีบทบาทสำคัญในการต้านการขยายอำนาจของจักรวรรดิออตโตมัน โดยเฉพาะภายใต้ยาโนช ฮุนยอดิ และพระเจ้าแมทเธียส คอร์วินุส รัชสมัยของพระเจ้าแมทเธียสมักได้รับการกล่าวถึงว่าเป็นยุคสำคัญด้านการเมือง การทหาร และวัฒนธรรมของฮังการียุคกลาง

ความพ่ายแพ้ต่อจักรวรรดิออตโตมันในยุทธการที่โมฮาช ค.ศ. 1526 ทำให้ราชอาณาจักรฮังการีแตกออกเป็นสามส่วน ได้แก่ ดินแดนทางตะวันตกและเหนือภายใต้ราชวงศ์ฮาพส์บวร์ค พื้นที่ตอนกลางภายใต้จักรวรรดิออตโตมัน และราชรัฐทรานซิลเวเนียทางตะวันออก สภาพดังกล่าวดำรงอยู่จนถึงปลายคริสต์ศตวรรษที่ 17 เมื่อราชวงศ์ฮาพส์บวร์คสามารถขับออตโตมันออกจากฮังการีได้เกือบทั้งหมด

ในคริสต์ศตวรรษที่ 18 และ 19 ฮังการีอยู่ภายใต้ระบอบฮาพส์บวร์ค ขณะเดียวกันกระแสชาตินิยมและการปฏิรูปการเมืองค่อย ๆ ขยายตัว การปฏิวัติฮังการี ค.ศ. 1848 พยายามจัดตั้งรัฐบาลเสรีนิยมและเพิ่มเอกราชจากออสเตรีย แต่ถูกปราบปรามด้วยความช่วยเหลือจากรัสเซีย ต่อมาการประนีประนอมออสเตรีย-ฮังการี ค.ศ. 1867 ทำให้ฮังการีมีสถานะเป็นหนึ่งในสองส่วนหลักของจักรวรรดิออสเตรีย-ฮังการี และเข้าสู่ช่วงการพัฒนาเศรษฐกิจ อุตสาหกรรม เมือง และสถาบันรัฐสมัยใหม่อย่างรวดเร็ว

หลังสงครามโลกครั้งที่หนึ่ง จักรวรรดิออสเตรีย-ฮังการีล่มสลาย และสนธิสัญญาทรียานง ค.ศ. 1920 ทำให้ฮังการีสูญเสียดินแดนและประชากรส่วนใหญ่ของราชอาณาจักรเดิม เหตุการณ์นี้กลายเป็นหนึ่งในบาดแผลสำคัญของประวัติศาสตร์ฮังการีสมัยใหม่ ระหว่างสงครามโลก ฮังการีอยู่ภายใต้การปกครองของมิกโลช โฮร์ตี และดำเนินนโยบายเรียกร้องดินแดนคืน ซึ่งนำไปสู่ความใกล้ชิดกับฝ่ายอักษะในช่วงสงครามโลกครั้งที่สอง

ในสงครามโลกครั้งที่สอง ฮังการีเข้าร่วมฝ่ายอักษะและได้รับดินแดนบางส่วนคืนเป็นการชั่วคราว แต่ต่อมาถูกเยอรมนียึดครองใน ค.ศ. 1944 และถูกกองทัพโซเวียตยึดครองเมื่อสงครามสิ้นสุด หลังสงคราม ฮังการีกลายเป็นรัฐสังคมนิยมภายใต้อิทธิพลของสหภาพโซเวียต ระบอบคอมมิวนิสต์ของมาตยาช ราโกชิมีลักษณะรวมศูนย์และกดขี่อย่างเข้มงวด ก่อนเกิดการปฏิวัติฮังการี ค.ศ. 1956 ซึ่งถูกกองทัพโซเวียตปราบปราม

หลัง ค.ศ. 1956 ยาโนช กาดาร์ขึ้นปกครองฮังการีและค่อย ๆ ผ่อนคลายนโยบายเศรษฐกิจและสังคมบางส่วน ส่งผลให้ฮังการีถูกมองว่าเป็นหนึ่งในรัฐคอมมิวนิสต์ยุโรปตะวันออกที่เปิดกว้างกว่าหลายประเทศ ระบอบคอมมิวนิสต์สิ้นสุดลงใน ค.ศ. 1989 พร้อมกับการเปลี่ยนผ่านสู่ประชาธิปไตยแบบรัฐสภาและระบบเศรษฐกิจตลาด

ในยุคหลังคอมมิวนิสต์ ฮังการีเข้าร่วมนาโตใน ค.ศ. 1999 และสหภาพยุโรปใน ค.ศ. 2004 รัฐธรรมนูญฉบับใหม่มีผลใช้ใน ค.ศ. 2012 และชื่อประเทศอย่างเป็นทางการเปลี่ยนจาก “สาธารณรัฐฮังการี” เป็น “ฮังการี” ในคริสต์ทศวรรษ 2010–2020 การเมืองฮังการีมีประเด็นสำคัญเกี่ยวกับอำนาจของรัฐบาล ความสัมพันธ์กับสหภาพยุโรป นโยบายการย้ายถิ่น และท่าทีต่อสงครามรัสเซีย–ยูเครน โดยมีรัฐบาลของวิกโตร์ โอร์บานและพรรคฟิแด็สเป็นผู้มีบทบาทนำในช่วงเวลาดังกล่าว

## ภูมิศาสตร์

### ภูมิประเทศ

แผนที่ประเทศฮังการีและประเทศเพื่อนบ้านฮังการีเป็นประเทศที่ไม่มีทางออกสู่ทะเล ตั้งอยู่ในยุโรปกลางบริเวณแอ่งคาร์เพเทียน ระหว่างละติจูด 45–49 องศาเหนือ และลองจิจูด 16–23 องศาตะวันออก มีพื้นที่ 93,030 ตารางกิโลเมตร และมีพรมแดนติดกับประเทศเพื่อนบ้าน 7 ประเทศ ได้แก่ สโลวาเกีย ยูเครน โรมาเนีย เซอร์เบีย โครเอเชีย สโลวีเนีย และออสเตรีย ความยาวพรมแดนรวมประมาณ 2,215 กิโลเมตร

ภูมิประเทศทั่วไปของฮังการีเป็นที่ราบลุ่มและที่ราบสูงต่ำ พื้นที่ส่วนใหญ่ตั้งอยู่ต่ำกว่า 200 เมตรจากระดับน้ำทะเล โดยมีที่ราบฮังการีใหญ่ ครอบคลุมภาคตะวันออกและตอนกลางของประเทศ ส่วนทางตะวันตกเป็นเขตทรานส์ดานูเบีย ซึ่งประกอบด้วยที่ราบฮังการีเล็ก เทือกเขาทรานส์ดานูเบีย และเนินเขาทรานส์ดานูเบีย ขณะที่ตอนเหนือของประเทศเป็นแนวเทือกเขาฮังการีเหนือ จุดสูงสุดของประเทศคือเคแคชแตเตอ (ฮังการี: *Kékes-tető*) ในเทือกเขามาตรอ สูงประมาณ 1,014 เมตรจากระดับน้ำทะเล ส่วนจุดต่ำสุดอยู่ใกล้เมืองแซแก็ดทางตอนใต้ของประเทศ

แม่น้ำสายสำคัญของฮังการี ได้แก่ แม่น้ำดานูบและแม่น้ำติซอ ซึ่งไหลผ่านประเทศจากเหนือไปใต้และมีบทบาทสำคัญต่อภูมิประเทศ การคมนาคม และการตั้งถิ่นฐานของมนุษย์ แม่น้ำดานูบแบ่งพื้นที่ประเทศออกเป็นฝั่งตะวันตกและตะวันออก ขณะที่แม่น้ำติซอเป็นแม่น้ำสายหลักของภาคตะวันออก นอกจากนี้ยังมีแม่น้ำดราวาซึ่งเป็นแนวพรมแดนตามธรรมชาติระหว่างฮังการีกับโครเอเชียบางส่วน รวมถึงแม่น้ำสาขาอื่น เช่น เกอเริช มอโรช ซอโมช และครอสนอ

ทะเลสาบบอลอโตน ทะเลสาบที่ใหญ่ที่สุดในฮังการีและยุโรปกลางฮังการีมีทะเลสาบหลายแห่ง โดยทะเลสาบบอลอโตนเป็นทะเลสาบที่ใหญ่ที่สุดของประเทศและมักได้รับการกล่าวถึงว่าเป็นทะเลสาบน้ำจืดขนาดใหญ่ที่สุดในยุโรปกลาง พื้นที่รอบทะเลสาบเป็นทั้งแหล่งท่องเที่ยวและเขตปลูกองุ่นสำคัญของประเทศ ทะเลสาบสำคัญอื่น ได้แก่ ทะเลสาบติซอ ทะเลสาบแวแลนแซ และทะเลสาบน็อยซีเดิลหรือทะเลสาบแฟร์แตอ ซึ่งตั้งอยู่บริเวณพรมแดนฮังการี–ออสเตรีย

ดินและภูมิประเทศของฮังการีเอื้อต่อการเกษตร โดยพื้นที่ส่วนใหญ่ของประเทศเหมาะสำหรับการเพาะปลูก พืชเศรษฐกิจสำคัญ ได้แก่ ข้าวสาลี ข้าวโพด เมล็ดทานตะวัน และพืชไร่อื่น ๆ ส่วนพื้นที่ลาดเชิงเขาและบริเวณรอบทะเลสาบบอลอโตนเป็นเขตปลูกองุ่นและผลิตไวน์ที่สำคัญ ฮังการียังมีทรัพยากรน้ำร้อนใต้พิภพจำนวนมาก เมืองหลายแห่งมีบ่อน้ำแร่หรือสถานอาบน้ำร้อน ซึ่งมีบทบาททั้งด้านสุขภาพ การท่องเที่ยว และวัฒนธรรมเมือง

### ภูมิอากาศ

ฤดูหนาวในฮังการีอากาศเย็น และมีหิมะตกในบางพื้นที่
ฮังการีมีภูมิอากาศแบบภาคพื้นทวีปเขตอบอุ่น มีสี่ฤดู ได้แก่ ฤดูใบไม้ผลิระหว่างเดือนมีนาคมถึงพฤษภาคม ฤดูร้อนระหว่างเดือนมิถุนายนถึงสิงหาคม ฤดูใบไม้ร่วงระหว่างเดือนกันยายนถึงพฤศจิกายน และฤดูหนาวระหว่างเดือนธันวาคมถึงกุมภาพันธ์ ฤดูร้อนโดยทั่วไปอบอุ่นถึงร้อนและมีฝนฟ้าคะนองเป็นครั้งคราว ส่วนฤดูหนาวมีอากาศเย็นและอาจมีหิมะตก โดยอุณหภูมิและปริมาณฝนแตกต่างกันตามภูมิภาคและระดับความสูง

อุณหภูมิเฉลี่ยรายปีอยู่ที่ประมาณ 9–11 องศาเซลเซียส และมีปริมาณฝนเฉลี่ยราว 600 มิลลิเมตรต่อปี พื้นที่ตะวันตกและบริเวณภูเขามักได้รับฝนมากกว่าที่ราบทางตะวันออก ขณะที่ที่ราบฮังการีใหญ่มีแนวโน้มแห้งกว่า พื้นที่ดังกล่าวจึงเผชิญความเสี่ยงจากภัยแล้งเป็นระยะ โดยเฉพาะในช่วงฤดูร้อนและช่วงที่มีคลื่นความร้อน

### การท่องเที่ยว

อาคารรัฐสภาฮังการีริมแม่น้ำดานูบในกรุงบูดาเปสต์
การท่องเที่ยวเป็นภาคเศรษฐกิจและวัฒนธรรมที่สำคัญของฮังการี โดยมีบูดาเปสต์เป็นจุดหมายปลายทางหลักของประเทศ เมืองหลวงมีชื่อเสียงด้านภูมิทัศน์ริมแม่น้ำดานูบ เขตปราสาทบูดอ ถนนอ็อนดราชชี อาคารรัฐสภาฮังการี บ่อน้ำพุร้อน และพิพิธภัณฑ์จำนวนมาก ริมฝั่งแม่น้ำดานูบ เขตปราสาทบูดอ และถนนอ็อนดราชชีได้รับการขึ้นทะเบียนเป็นแหล่งมรดกโลกของยูเนสโก

นอกเหนือจากบูดาเปสต์ แหล่งท่องเที่ยวสำคัญของฮังการีได้แก่ทะเลสาบบอลอโตน ซึ่งเป็นแหล่งพักผ่อนริมทะเลสาบที่สำคัญของประเทศ โค้งน้ำดานูบซึ่งเชื่อมเมืองประวัติศาสตร์ เช่น แซ็นแต็นแดร วิเชกราด และแอสแตร์โกม ตลอดจนเมืองศิลปวัฒนธรรมและเมืองประวัติศาสตร์ เช่น เปช แซแก็ด แดแบร็ตแซ็น แอแกร์ จเยอร์ และโชโปรน

ในทางอุตสาหกรรมการท่องเที่ยว ฮังการีแบ่งออกเป็น 9 เขตการท่องเที่ยว ได้แก่ กรุงบูดาเปสต์และแม่น้ำดานูบกลาง ทรานส์ดานูเบียกลาง ทรานส์ดานูเบียตะวันตก ทะเลสาบบอลอโตน ทรานส์ดานูเบียใต้ ฮังการีเหนือ ที่ราบใหญ่เหนือ ที่ราบใหญ่ใต้ และทะเลสาบติซอ ประเทศยังมีแหล่งมรดกโลกของยูเนสโก 8 แห่ง รวมถึงหมู่บ้านเก่าโฮโลเคอ อารามปอนโนนฮอลมอ อุทยานแห่งชาติโฮร์โตบาจ สุสานคริสเตียนโบราณเมืองเปช ภูมิทัศน์วัฒนธรรมแฟร์เตอ/น็อยซีเดิลเซ และเขตไวน์โตกอยิ

ฮังการียังเป็นที่รู้จักด้านน้ำพุร้อน สปา เทศกาลดนตรี และการท่องเที่ยวเชิงธรรมชาติ กิจกรรมสำคัญ ได้แก่ การอาบน้ำแร่ในบูดาเปสต์และเมืองสปาต่าง ๆ การเดินป่าในเทือกเขามาตรอและบึกก์ การพักผ่อนริมทะเลสาบบอลอโตนและทะเลสาบติซอ ตลอดจนเทศกาลวัฒนธรรม เช่น ซิแก็ตเฟสติวัล เทศกาลดนตรีบอลอโตนซาวนด์ และเทศกาลคาร์นิวัลดอกไม้เมืองแดแบร็ตแซ็น

## การบริหารจัดการภายใน

### การเมือง

ตอมาช ชูโยก
ประธานาธิบดี ตั้งแต่ ค.ศ. 2024เปแตร์ มอจยอร์
นายกรัฐมนตรี ตั้งแต่ ค.ศ. 2026
ฮังการีเป็นรัฐเดี่ยวสาธารณรัฐระบบรัฐสภา มีประธานาธิบดีเป็นประมุขแห่งรัฐ และนายกรัฐมนตรีเป็นหัวหน้ารัฐบาล อำนาจนิติบัญญัติอยู่กับรัฐสภาฮังการีหรือสมัชชาแห่งชาติ (ฮังการี: *Országgyűlés*) ซึ่งเป็นระบบสภาเดียว มีสมาชิก 199 คน และมีบทบาทในการเลือกนายกรัฐมนตรีกับประธานาธิบดี

ประธานาธิบดีได้รับเลือกโดยรัฐสภา มีวาระ 5 ปี และดำรงตำแหน่งได้ไม่เกินสองวาระติดต่อกัน บทบาทโดยทั่วไปเป็นเชิงพิธีการและการรักษาความต่อเนื่องของรัฐ แต่ยังมีอำนาจตามรัฐธรรมนูญ เช่น การลงนามกฎหมาย การเสนอชื่อนายกรัฐมนตรี และการส่งร่างกฎหมายให้ศาลรัฐธรรมนูญพิจารณา ประธานาธิบดีคนปัจจุบันคือตอมาช ชูโยก อดีตประธานศาลรัฐธรรมนูญ ซึ่งดำรงตำแหน่งตั้งแต่ ค.ศ. 2024

นายกรัฐมนตรีเป็นผู้ใช้อำนาจบริหารหลักและรับผิดชอบทางการเมืองต่อรัฐสภา หลังการเลือกตั้งรัฐสภา ค.ศ. 2026 เปแตร์ มอจยอร์ ผู้นำพรรคความเคารพและเสรีภาพ หรือ Tisza Párt ได้ขึ้นดำรงตำแหน่งนายกรัฐมนตรี ส่งผลให้ช่วงเวลาการปกครองต่อเนื่องของวิกโตร์ โอร์บานและแนวร่วมฟิแด็ส–เคดีเอ็นพีตั้งแต่ ค.ศ. 2010 สิ้นสุดลง

ระบบพรรคการเมืองของฮังการีเปลี่ยนแปลงอย่างมากในช่วง ค.ศ. 2024–2026 หลังจากพรรค Tisza เติบโตขึ้นเป็นพลังฝ่ายค้านหลักจากการเลือกตั้งรัฐสภายุโรป ค.ศ. 2024 และต่อมาได้จัดตั้งรัฐบาลหลังการเลือกตั้งรัฐสภา ค.ศ. 2026 ประเด็นสำคัญของการเมืองฮังการีร่วมสมัย ได้แก่ หลักนิติธรรม เสรีภาพสื่อ คอร์รัปชัน ความสัมพันธ์กับสหภาพยุโรป การย้ายถิ่น และท่าทีต่อสงครามรัสเซีย–ยูเครน

### การแบ่งเขตการปกครอง

เทศมณฑลของประเทศฮังการี
ฮังการีเป็นรัฐเดี่ยว แบ่งออกเป็น 19 เทศมณฑล (*vármegye*) และ 1 เมืองหลวง (*főváros*) โดยกรุงบูดาเปสต์เป็นเขตปกครองแยกออกไป และแบ่งย่อยได้อีกเป็น 174 เขต (*járás*) ณ วันที่ 1 มกราคม ค.ศ. 2013 เขตต่าง ๆ จะถูกแบ่งออกเป็นเมืองและหมู่บ้าน โดยมี 25 เมืองที่กำหนดให้มีสิทธิเขตพิเศษ เป็น "เมืองหลัก" (*megyei jogú város)* ทำหน้าที่เป็นจุดศูนย์กลางทางอำนาจปกครองในแต่ละมณฑล (คล้ายกับอำเภอเมืองของประเทศไทย) บทบาทขององค์การบริหารส่วนเทศมณฑลโดยพื้นฐานแล้วจะมุ่งเน้นไปที่การพัฒนาเชิงกลยุทธ์ ในขณะที่เทศบาลเมืองจะเน้นการดูแลและพัฒนาโรงเรียนอนุบาล สาธารณูปโภค การกำจัดขยะ และ การดูแลผู้สูงอายุ

ภูมิภาคทางสถิติ (NUT2) ของประเทศฮังการีทั้ง 8 แห่ง
ตั้งแต่ปี ค.ศ. 2018 เทศมณฑลและกรุงบูดาเปสต์ได้ถูกแบ่งออกเป็น 8 ภูมิภาคเพื่อวัตถุประสงค์ทางสถิติและการพัฒนา ได้แก่ กรุงบูดาเปสต์ (*Budapest),* ฮังการีตอนกลาง (*Közép-Magyarország*), ทรานส์ดานูเบียตอนกลาง (*Közép-Dunántúl*), ที่ราบใหญ่ทางตอนเหนือ (*Észak-Alföld*), ฮังการีตอนเหนือ (*Észak-Magyaroszág*), ทรานส์ดานูเบียตอนใต้ (*Dél-Dunántúl*), ที่ราบทางตอนใต้ (*Dél-Alföld*) และ ทรานส์ดานูเบียตะวันตก (*Nyugat-Dunántúl*)

### การรักษาความปลอดภัยในประเทศ และ การทหาร

รถทหารฮังการี จัดแสดง ณ เมืองบอลอโตนโบกลาร์ (Balatonboglár)
กองกำลังฮังการี (Magyar Honvédség: MH) ดำเนินการป้องกันทางทหารในฮังการี และการป้องกันประเทศอื่น ๆ ที่เกิดจากสนธิสัญญาระหว่างประเทศ (เช่น NATO) มีส่วนช่วยป้องกันภัยพิบัติ และการจัดการช่วยเหลือหลังเกิดภัยพิบัติ ประธานาธิบดีฮังการีถือเป็นจอมทัพฮังการี กองกำลังฮังการีอยู๋ใต้รัฐมนตรีว่าการกระทรวงกลาโหม (Benkő Tibor คือ รัฐมนตรีขณะนี้) ฮังการีไม่มีการเกณฑ์ทหาร ฮังการีมีกำลังทหาร 37,650 นาย ที่อยู่ในหน้าที่ ณ ปัจจุบัน มีงบกองกำลังฮังการีที่ 778 พันล้านฮังการีโฟรินต์ คิดเป็น 1.66% ของ GDP ในปี ค.ศ. 2021 ฮังการีเป็นประเทศใน NATO และปัจจุบันมีโครงการ Zrínyi 2026 ที่พยายามจะทำให้กองทัพฮังการีทันสมัยมากขึ้น

ตำรวจฮังการี และ รถตำรวจฮังการี มีคำว่า "Rendőrség" แปลว่า ตำรวจ อยู่ที่ข้างตัวรถ
งานพื้นฐานของตำรวจ คือ การป้องกันอาชญากรรม ปกป้องความปลอดภัยสาธารณะ และความสงบเรียบร้อยของประชาชน ตำรวจรักษาชายแดนของรัฐและรักษาความสงบเรียบร้อยที่จุดผ่านแดน

งานพื้นฐานของบริการด้านความมั่นคงแห่งชาติ (ฮังการี: *nemzetibiztonsági szolgálatok*) มีหน้าที่ปกป้องความเป็นอิสระของฮังการีและหลักนิติธรรม และเพื่อบังคับใช้กฎหมายเพื่อมั่นคงของประเทศ

กฎระเบียบเกี่ยวกับหน้าที่และการดำเนินงานของกองทัพบก ตำรวจ และบริการด้านความมั่นคงแห่งชาตินั้นกำหนดไว้ในกฎหมาย

มีหน่วยงานของรัฐอีกหลายแห่งในฮังการี ที่มีหน้าที่รักษาความสงบเรียบร้อยและความปลอดภัยของประชาชน ตัวอย่างเช่น สำนักงานภาษีและศุลกากรแห่งชาติ (Nemzeti Adó- és Vámhivatal) ดำเนินการกำกับดูแลด้านศุลกากรและการเงิน ดำเนินการควบคุมทางศุลกากรในการเคลื่อนย้ายสินค้าและผู้โดยสารข้ามพรมแดนศุลกากร รับรองการจัดเก็บภาษีศุลกากร และปฏิบัติตามบทบัญญัติของกฎหมายว่าด้วยผลิตภัณฑ์ที่ต้องเสียภาษี (เช่น ยาสูบ สุรา เชื้อเพลิง)

หน่วยงานป้องกันภัยพลเรือนและหน่วยดับเพลิง มีหน้าที่ในการป้องกัน จัดการกับผลที่ตามมาของภัยพิบัติ การป้องกันอัคคีภัย และการช่วยเหลือทางเทคนิค

เรือนจำรับรองการดำเนินการตามคำพิพากษาและมาตรการของศาล (การกักขังนักโทษที่ต้องรับโทษ ฯลฯ) กิจกรรมขององค์กรเหล่านี้ยังถูกควบคุมโดยกฎหมายพื้นฐาน

### นโยบายต่างประเทศ

งานประชุมของกลุ่มวิแชกราด + เยอรมนี และ ฝรั่งเศส ในปี พ.ศ. 2556 สาธารณรัฐเช็ก
นโยบายต่างประเทศของฮังการีตั้งอยู่บนพื้นฐานของพันธะสัญญา 4 ประการ ได้แก่ 1.เพื่อความร่วมมือในมหาสมุทรแอตแลนติก 2.เพื่อการรวมยุโรป 3.เพื่อการพัฒนาระหว่างประเทศ และ 4.เพื่อกฎหมายระหว่างประเทศ เศรษฐกิจของฮังการีค่อนข้างเปิดกว้าง และ การค้าระหว่างประเทศมีความสัมพันธ์อย่างมากกับเศรษฐกิจของประเทศฮังการี

ฮังการีเป็นสมาชิกขององค์การสหประชาชาติตั้งแต่เดือนธันวาคม พ.ศ. 2498 และเป็นสมาชิกของสหภาพยุโรป NATO OECD กลุ่มวิแชกราด องค์การการค้าโลก ธนาคารโลก AIIB และ IMF ฮังการีเข้ารับตำแหน่งประธานคณะมนตรีแห่งสหภาพยุโรปเป็นเวลาครึ่งปีในปี พ.ศ. 2554 และครั้งต่อไปจะเป็นปี พ.ศ. 2567 ในปี พ.ศ. 2558 ฮังการีเป็นผู้บริจาคเงินช่วยเหลือเพื่อการพัฒนา OECD Non-DAC รายใหญ่อันดับ 5 ของโลกซึ่งคิดเป็น 0.13% ของรายได้รวมประชาชาติของประเทศฮังการี

บูดาเปสต์เมืองหลวงของฮังการีเป็นที่ตั้งของสถานทูตมากกว่า 100 ชาติ ฮังการีเป็นเจ้าภาพที่ตั้งสำนักงานใหญ่หลักและระดับภูมิภาคขององค์กรระหว่างประเทศหลายแห่งเช่น European Institute of Innovation and Technology, European Police College, สำนักงานข้าหลวงใหญ่ผู้ลี้ภัยแห่งสหประชาชาติ, องค์การอาหารและการเกษตรแห่งสหประชาชาติ, ศูนย์ระหว่างประเทศเพื่อการเปลี่ยนผ่านประชาธิปไตย, สถาบันการศึกษาระหว่างประเทศ, องค์การแรงงานระหว่างประเทศ, องค์การระหว่างประเทศเพื่อการย้ายถิ่น, กาชาดระหว่างประเทศ, ศูนย์สิ่งแวดล้อมในภูมิภาคสำหรับยุโรปกลางและยุโรปตะวันออก, คณะกรรมาธิการดานูบ และอื่น ๆ

ตั้งแต่ปี พ.ศ. 2533 หลังการล่มสลายของสหภาพโซเวียด และการเปลี่ยนผ่านเป็นประชาธิปไตยของประเทศฮังการี เป้าหมายด้านนโยบายต่างประเทศอันดับต้น ๆ ของฮังการี คือ การรวมเข้าเป็นองค์กรทางเศรษฐกิจและความมั่นคงของตะวันตก ฮังการีเข้าร่วมโครงการ Partnership for Peace ในปี พ.ศ. 2538 และได้สนับสนุนภารกิจ IFOR และ SFOR ในบอสเนีย ประเทศฮังการีหลังการล่มสลายของสหภาพโซเวียดได้ปรับปรุงความสัมพันธ์กับประเทศเพื่อนบ้านที่ไม่เป็นมิตร โดยการลงนามในสนธิสัญญาพื้นฐานกับโรมาเนีย สโลวาเกีย และ ยูเครน สิ่งเหล่านี้ละทิ้งการอ้างสิทธิเหนือดินแดนที่หายไปจากสนธิสัญญาทรียานงทั้งหมด และ วางรากฐานสำหรับความสัมพันธ์ที่สร้างสรรค์ อย่างไรก็ตามปัญหาสิทธิของชนกลุ่มน้อยชาวฮังการีในโรมาเนีย สโลวาเกีย และ เซอร์เบีย ทำให้ความตึงเครียดระดับทวิภาคีปะทุขึ้นเป็นระยะ ตั้งแต่ปี พ.ศ. 2560 ความสัมพันธ์กับยูเครนแย่ลงอย่างรวดเร็วเนื่องจากปัญหาของชนกลุ่มน้อยฮังการีในยูเครน ประเทศฮังการีได้ลงนามในเอกสาร OSCE และดำรงตำแหน่งประธานในสำนักงานของ OSCE ในปี พ.ศ. 2540

## เศรษฐกิจ

ประเทศฮังการีเป็นสมาชิกประเทศตลาดร่วมยุโรป และ เขตแชงเก้น
ฮังการีเป็นประเทศเศรษฐกิจผสมที่มีรายได้สูงในสหภาพยุโรป และ กลุ่มประเทศ OECD ซึ่งมีดัชนีการพัฒนามนุษย์และกำลังแรงงานที่มีทักษะสูงมาก ฮังการีมีความไม่เท่าเทียมกันด้านรายได้ต่ำที่สุดเป็นอันดับที่ 16 ของโลก นอกจากนี้ยังเป็นเศรษฐกิจที่ซับซ้อนที่สุดอันดับ 9 ตามดัชนีความซับซ้อนทางเศรษฐกิจ ฮังการีเป็นประเทศที่มีเศรษฐกิจใหญ่เป็นอันดับที่ 57 ของโลก (จาก 188 ประเทศที่วัดโดย IMF) มีผลผลิตทางเศรษฐกิจ 265.037 พันล้านดอลลาร์ และอยู่ในอันดับที่ 49 ของโลกในแง่ของ GDP ต่อหัววัดโดยความเท่าเทียมกันของกำลังซื้อ ฮังการีเป็นเศรษฐกิจตลาดที่เน้นการส่งออกโดยให้ความสำคัญอย่างมากกับการค้าต่างประเทศ โดยเป็นประเทศที่มีเศรษฐกิจการส่งออกที่ใหญ่เป็นอันดับที่ 36 ของโลก ประเทศนี้มีการส่งออกมากกว่า 1 แสนล้านดอลลาร์ในปี 2558 โดยเกินดุลการค้าสูงถึง 9.003 พันล้านดอลลาร์ โดย 79% ส่งออกภายในสหภาพยุโรปและ 21% เป็นการส่งออกนอกสหภาพยุโรป ฮังการีมีเศรษฐกิจที่เป็นของเอกชนมากกว่า 80% โดยมีการเก็บภาษีโดยรวม 39.1% อันเป็นรากฐานสำคัญสำหรับเศรษฐกิจสวัสดิการของประเทศ การบริโภคในครัวเรือนนับเป็นองค์ประกอบหลักของ GDP มีสัดส่วนถึง 50 เปอร์เซ็นต์ของของ GDP การลงทุนของเอกชนอยู่ที่ 22 เปอร์เซ็นต์และรายจ่ายของรัฐบาลที่ 20 เปอร์เซ็นต์ ฮังการียังคงเป็นหนึ่งในประเทศชั้นนำในการดึงดูดการลงทุนโดยตรงจากต่างประเทศในยุโรปกลางและยุโรปตะวันออก FDI ภายในประเทศอยู่ที่ 119.8 พันล้านดอลลาร์ในปี 2558 ในขณะที่ฮังการีลงทุนในต่างประเทศมากกว่า 50 พันล้านดอลลาร์ ในปี 2558 คู่ค้าที่สำคัญของฮังการี ได้แก่ เยอรมนี ออสเตรีย โรมาเนีย สโลวาเกีย ฝรั่งเศส อิตาลี โปแลนด์ และ สาธารณรัฐเช็ก

อุตสาหกรรมหลักของประเทศฮังการี ได้แก่ การแปรรูปอาหาร ยายานยนต์ เทคโนโลยีสารสนเทศ เคมีภัณฑ์ โลหะ เครื่องจักร เครื่องใช้ไฟฟ้า และ การท่องเที่ยว (ในปี 2014 ฮังการีต้อนรับนักท่องเที่ยวจากต่างประเทศ 12.1 ล้านคน) ฮังการีเป็นผู้ผลิตอุปกรณ์อิเล็กทรอนิกส์รายใหญ่ที่สุดในยุโรปกลางและยุโรปตะวันออก การผลิตและการวิจัยอุปกรณ์อิเล็กทรอนิกส์เป็นปัจจัยสำคัญในการขับเคลื่อนนวัตกรรมและการเติบโตทางเศรษฐกิจของประเทศ ในช่วง 20 ปีที่ผ่านมาฮังการีได้เติบโตขึ้นเป็นศูนย์กลางหลักด้านเทคโนโลยีมือถือ ความปลอดภัยของข้อมูล และ การวิจัยฮาร์ดแวร์ที่เกี่ยวข้อง อัตราการจ้างงานในระบบเศรษฐกิจอยู่ที่ 68.3% ในปี พ.ศ. 2560 ในด้านโครงสร้างการจ้างงาน 63.2% ของแรงงานที่มีงานทำ ทำงานในภาคบริการ ภาคอุตสาหกรรมมีสัดส่วน 29.7% ในขณะที่เกษตรกรรมมีอยู่ 7.1% โดยมีอัตราการว่างงานอยู่ที่ 4.1% ในเดือนกันยายน พ.ศ. 2560 โดยลดลงจาก 11% ในช่วงวิกฤติสินเชื่อซับไพรม์ ฮังการีเป็นส่วนหนึ่งของตลาดสหภาพยุโรป ซึ่งมีผู้บริโภคมากกว่า 508 ล้านคน นโยบายการค้าภายในประเทศหลายประการถูกกำหนดโดยข้อตกลงระหว่างสมาชิกสหภาพยุโรป และ ตามกฎหมายของสหภาพยุโรป

บริษัทมหาชนในประเทศฮังการี จะอยู่ในตลาดหลักทรัพย์กรุงบูดาเปสต์ หรือ BUX (Budapest Stock Exchange) บริษัทในตลาด BUX อาทิ บริษัท 500 แห่งที่ทำกำไรสูงที่สุด MOL Group OTP Bank, Gedeon Richter Plc., Magyar Telekom, CIG Pannonia, FHB Bank, Zwack Unicum เป็นต้น นอกจากนี้ประเทศฮังการีมีวิสาหกิจขนาดกลางและขนาดย่อมจำนวนมาก อาทิ บริษัทซับพลายเออร์ชิ้นส่วนยานยนต์ และ บริษัทสตาร์ทอัพเทคโนโลยีหลายแห่ง

กรุงบูดาเปสต์เป็นศูนย์กลางทางการเงิน และ ศูนย์กลางการวิจัยและพัฒนา (R&D) ชั้นนำ ของยุโรปกลาง
กรุงบูดาเปสต์เป็นศูนย์กลางทางการเงินและธุรกิจของประเทศฮังการี เป็นศูนย์กลางทางเศรษฐกิจที่สำคัญ โดยจัดมีการจัดกรุงบูดาเปสต์เป็นเมืองระดับอัลฟ่าของโลก ในการศึกษาโดยเครือข่ายการวิจัยโลกาภิวัตน์และเมืองโลก เป็นเมืองที่มีการพัฒนาเศรษฐกิจในเมืองเร็วที่สุดเป็นอันดับสองในยุโรปเนื่องจาก GDP ต่อหัวในเมือง เพิ่มขึ้น 2.4 เปอร์เซ็นต์ และการจ้างงานเพิ่มขึ้นร้อยละ 4.7 เมื่อเทียบกับปีก่อนหน้าในปี พ.ศ. 2557 ในระดับประเทศบูดาเปสต์เป็นเมืองเอกของฮังการีเกี่ยวกับธุรกิจและเศรษฐกิจคิดเป็น 39% ของรายได้ประชาชาติ เมืองนี้มีผลิตภัณฑ์มวลรวมในเขตเมืองมากกว่า 1 แสนล้านดอลล่าร์สหรัฐฯ ในปี ค.ศ. 2558 ทำให้กรุงบูดาเปสต์เป็นหนึ่งในเศูนย์กลางทางเศรษฐกิจระดับภูมิภาคที่ใหญ่ที่สุดในสหภาพยุโรป บูดาเปสต์ยังเป็นหนึ่งในเมืองที่มี GDP สูงเป็น 100 อันดับแรกของโลกซึ่งวัดโดย PricewaterhouseCoopers และในการจัดอันดับความสามารถในการแข่งขันของเมืองทั่วโลกโดย EIU บูดาเปสต์มีขีดการแข่งขันอยู่เหนือ กรุงเทลอาวีฟ กรุงลิสบอน กรุงมอสโกว์ และ กรุงโยฮันเนสเบิร์ก นอกจากนี้อัตราภาษีนิติบุคคลของฮังการีมีเพียง 9% ซึ่งค่อนข้างต่ำสำหรับประเทศในสหภาพยุโรป ทำให้บริษัทมีอัตราการเจริญเติบโตที่สูง

ประเทศฮังการีใช้ค่าเงิน โฟรินต์ฮังการี (HUF) แทนการใช้เงินยูโร (EUR) ถึงแม้ว่าจะมีมูลค่าหนี้สาธารณะต่ำพอที่จะเปลี่ยนค่าเงินได้ แต่ก็ยังถือว่าต่ำกว่าค่าเฉลี่ยในสหภาพยุโรป ที่ 73.5% ใน ปี พ.ศ. 2558 ในปัจจุบัน ค่าเงินของประเทศฮังการีมีการควบคุมดูแลโดยธนาคารแห่งชาติประเทศฮังการี (Hungarian National Bank) ตั้งใน พ.ศ. 2467 หลังการล่มสลายของจักรวรรดิออสเตรีย-ฮังการี โดยมีเป้าหมายอัตราเงินเฟ้อ 3% ต่อปี

### ธนบัตรโฟรินต์ฮังการี

ธนบัตรทุกฉบับ มีขนาด 154 × 70 มิลลิเมตร (ภาพของธนบัตรในตารางนี้คือฉบับเก่าซึ่งมีรูปแบบแตกต่างจากฉบับใหม่เล็กน้อย)

แบบปัจจุปัน| จำนวน | ภาพ | สีหลัก | แบบธนบัตร | แบบแรก | แบบล่าสุด |
| --- | --- | --- | --- | --- | --- |
| ด้านหน้า | ด้านหลัง | ด้านหน้า | ด้านหลัง |
| 500 โฟรินต์ |  |  | ส้ม และ น้ำตาล | เจ้าชายราโกตซี แฟแร็นตส์ที่ 2 (Francis II Rákóczi) ผู้นำกองทัพคุรุตซ์ในการต่อต้านราชวงศ์ฮาพส์บวร์กของจักรวรรดิออสเตรีย | ปราสาทชาโรชปอต็อก (Sárospataki vár) | แบบปี 1998 | แบบปี 2013 |
| 1000 โฟรินต์ |  |  | ฟ้า | กษัตริย์แมทเธียส คอร์วินุส (Matthias Corvinus) กษัตริย์ราชวงศ์ฮุนยอดิ ผู้นำประเทศฮังการีเข้าสู่ยุคความรุ่งเรืองทางวัฒนธรรมในยุคฟื้นฟูศิลปะวิทยา | น้ำพุเฮอร์คิวลิส ณ ปราสาทวิแชกราด (Visegrádi vár) | แบบปี 1998 | แบบปี 2015 |
| 2000 โฟรินต์ |  |  | น้ำตาล | กาโบร์ แบ็ตแล็น (Gábor Bethlen) เจ้าชายแห่งแคว้นทรานซิลเวเนีย ผู้ต่อต้านราชวงศ์ฮาพส์บวร์ก | ภาพวาดโดยวิคโตร์ มอดอราส (Viktor Madarász) ภาพของกาโบร์ แบ็ตแล็นกับที่ปรึกษาผู้ทรงภูมิ | แบบปี 1998 | แบบปี 2013 |
| 5000 โฟรินต์ |  |  | เหลือง | โกรฟ อิชต์วาน เซแชญี (István Széchenyi) รัฐบุรุษของประเทศฮังการี ในช่วงปฏิรูปประเทศ และ ผู้สร้างสะพานโซ่เซแชญีที่โด่งดังของกรุงบูดาเปสตต์ ได้ชื่อว่า "ชาวฮังการีผู้ยิ่งใหญ่ที่สุด" | คฤหาสน์เซแชญี (Széchenyi-kastély) ในเมืองน็อจแซ็งค์ (Nagycenk) | แบบปี 1999 | แบบปี 2009 |
| 10000 โฟรินต์ |  |  | แดง และ ฟ้า | พระเจ้าอิชต์วานที่ 1 แห่งฮังการี (Stephen I) กษัตริย์องค์แรกของฮังการี ผู้เปลี่ยนชาวฮังการีให้นับถือศาสนาคริสต์คาทอลิก แทนลัทธิเพแกนแบบฮังการีโบราณ | ทิวทัศน์ของเมืองแอ็สแตร์โกม (Esztergom) | แบบปี 1997 | แบบปี 2014 |
| 20,000 โฟรินต์ |  |  | เทา และ เหลืองอมแดง | แฟแร็นตส์ แดอาค (Ferenc Deák) รัฐบุรุษของประเทศฮังการี ในช่วงปฏิรูปประเทศ | สภาผู้แทนราษฎรเก่าในเมืองแป็ชต์ (ปัจจุบันคือ กรุงบูดาเปสต์ฝั่งตะวันออก) | แบบปี 2001 | แบบปี 2015 |

| ตัวเลขทางเศรษฐกิจ |
| --- |
| GDP (nominal) | 161 พันล้านดอลล่าร์สหรัฐ (2019) |  |
| อัตราการเพิ่มขึ้นของ GDP | 2.2% (2020 ไตรมาสที่ 1) |  |
| GDP ต่อหัว (PPP) | 33,979 ดอลลาร์ (2019) |  |
| หนี้สาธารณะ | 31,157 พันล้านโฟรินต์ฮังการี (พฤษภาคม 2020) |  |
| อัตราการเพิ่มขึ้นของหนี้สาธารณะ | 66.3% (2019) |  |
| อัตราเงินเฟ้อ | 2.9% (2020. június) |  |
| อัตราส่วนการจ้างงานต่อประชากร | 59.4% (เมษายน 2020) |  |
| อัตราการว่างงาน | 4.1% (พฤษภาคม 2020) |  |
| ค่าจ้างขั้นต่ำ | 161,000 โฟรินต์ฮังการี (2020) |  |
| อัตราการเติบโตของค่าจ้าง | 7.8% (เมษายน 2020) |  |
| อัตราดอกเบี้ย | 0.6% (กรกฎาคม 2020) |  |
| ภาษีเงินได้บุคคลธรรมดา | 15% (2020) |  |
| ภาษีมูลค่าเพิ่ม | 27% (2020) |  |
| ภาษีเงินได้นิติบุคคล | 9% (2020) |  |

### เกษตรกรรม

พริกปาปริก้า ซึ่งประเทศฮังการีมีกำลังการผลิตจำนวนมาก และนิยมใส่แกงฮังการีทุกชนิด (ภาพจากเมืองแซแก็ด)
ในประเทศฮังการีมีการกสิกรรมยาวนานหลายศตวรรษ สามารถผลิตผลิตผลทางการเกษตรสำหรับการส่งออกและการบริโภคในประเทศได้ สินค้าทางการเกษตรที่สำคัญ ประกอบด้วย วัวเนื้อ ข้าวสาลี ปาปริก้า และ ไวน์ ตลาดส่วนใหญ่คือยุโรปกลาง และ ยุโรปตะวันออก (เป็นตลาดดั้งเดิมนับตั้งแต่ยุคกลาง) แต่หลังการเปลี่ยนระบอบการปกครองเป็นประชาธิปไตย ก็มีปริมาณผลผลิตทางการเกษตรที่ลดลง เนื่องจากประเทศโฟกัสที่ภาคการบริการ และ ภาคอุตสาหกรรม มากกว่า

70% ของพื้นที่ประเทศฮังการี มีความเหมาะสมกับการเกษตรกรรม และมีพื้นที่ป่า 22.5% มีดินที่แร่ธาตุสูง มีแสงแดดเกือบตลอดปี (ยกเว้นหน้าหนาวที่มีเมฆมาก) มีแม่น้ำไหลผ่านกลางประเทศ ทำให้ผลิตธัญพืช อาทิ ข้าวสาลี ข้าวบาเลย์ ได้จำนวนมาก และมีผักผลไม้คุณภาพดี การเกษตรคิดเป็น 3.5% ของ GDP และพลเมืองฮังการี 7% ทำงานในภาคเกษตรกรรม ในปี ค.ศ. 2016

### การพัฒนาผลิตภัณฑ์

การพัฒนาผลิตภัณฑ์ในประเทศฮังการีได้รับการส่งเสริมอย่างมากจากนโยบายของรัฐบาลที่มุ่งเน้นการสร้างสรรค์นวัตกรรมใหม่ๆ และการสนับสนุนอุตสาหกรรมที่เกี่ยวข้องกับเทคโนโลยีและการเกษตร โดยเฉพาะอย่างยิ่งในกลุ่มธุรกิจขนาดกลางและขนาดย่อม (SMEs) ที่ได้รับการช่วยเหลือผ่านโครงการของรัฐและการสนับสนุนทางการเงินจากสหภาพยุโรป (EU) โดยโครงการสำคัญเช่น Széchényi 2020 ซึ่งเป็นโครงการที่จัดตั้งขึ้นเพื่อสนับสนุนการพัฒนาเศรษฐกิจและนวัตกรรมในฮังการีอย่างยั่งยืน

ฮังการีเป็นหนึ่งในศูนย์กลางด้านการพัฒนาเทคโนโลยีขั้นสูงในยุโรปกลาง โดยมีการลงทุนในด้านการวิจัยและพัฒนา (R&D) อย่างต่อเนื่อง นอกจากนี้ ฮังการียังมีการพัฒนาผลิตภัณฑ์ในหลากหลายอุตสาหกรรม เช่น อุตสาหกรรมยานยนต์ อุตสาหกรรมอิเล็กทรอนิกส์ และการเกษตร

หนึ่งในกลุ่มอุตสาหกรรมที่สำคัญคือการพัฒนาเทคโนโลยีสารสนเทศ (IT) และซอฟต์แวร์ ซึ่งบริษัทจากทั่วโลกได้เลือกฮังการีเป็นศูนย์กลางการพัฒนาผลิตภัณฑ์ โดยเฉพาะด้าน AI และการสร้างซอฟต์แวร์สำหรับการจัดการข้อมูลขนาดใหญ่ (Big Data)

อีกทั้งการพัฒนาผลิตภัณฑ์ในด้านการเกษตรก็มีความสำคัญไม่ยิ่งหย่อนไปกว่ากัน ฮังการีมีการพัฒนาเทคโนโลยีการเกษตรสมัยใหม่ (AgriTech) เพื่อเพิ่มประสิทธิภาพการผลิตสินค้าเกษตร เช่น การนำระบบอัตโนมัติมาใช้ในกระบวนการเพาะปลูก การพัฒนาผลิตภัณฑ์จากพืชผลในประเทศเพื่อการส่งออก และการนำเทคโนโลยีชีวภาพมาใช้เพื่อปรับปรุงพันธุ์พืชและสัตว์ในประเทศ

### การครอบครองที่ดิน

หลังจากการเปลี่ยนผ่านไปสู่ระบบเศรษฐกิจตลาดเสรีในปี ค.ศ. 1989 ฮังการีได้ดำเนินการปฏิรูปที่ดินครั้งใหญ่ โดยในปี ค.ศ. 1994 มีการออกกฎหมายที่เกี่ยวข้องกับการปฏิรูปที่ดิน (Act IV of 1994) เพื่อแจกจ่ายที่ดินให้กับเกษตรกรรายย่อยและครัวเรือน นโยบายนี้มีเป้าหมายเพื่อเพิ่มประสิทธิภาพในการผลิตทางการเกษตรและส่งเสริมการพัฒนาอย่างยั่งยืน

การครอบครองที่ดินในประเทศฮังการีถูกควบคุมโดยกฎหมายที่เข้มงวด โดยเฉพาะอย่างยิ่งสำหรับชาวต่างชาติ การถือครองที่ดินในฮังการีมีการแบ่งออกเป็นสองประเภทหลัก คือ ที่ดินสำหรับการเกษตรและที่ดินเพื่อการก่อสร้าง โดยมีกฎเกณฑ์ที่แตกต่างกันไปสำหรับผู้ที่ต้องการถือครองที่ดินในแต่ละประเภท

ตามกฎหมายฮังการี การครอบครองที่ดินเกษตรกรรมโดยชาวต่างชาติถูกจำกัดอย่างเข้มงวด ภายใต้กฎหมายว่าด้วยที่ดินเกษตรกรรม (Act CXXII of 2013) ชาวต่างชาติไม่สามารถซื้อที่ดินเกษตรกรรมได้ ยกเว้นในบางกรณีที่ได้รับอนุมัติจากหน่วยงานรัฐ โดยผู้มีถิ่นพำนักในสหภาพยุโรปบางรายอาจได้รับสิทธิ์ในการถือครองที่ดินเกษตรกรรมตามข้อตกลงในระดับยุโรป กฎหมายการครอบครองที่ดินในฮังการีมีเป้าหมายเพื่อป้องกันการถือครองที่ดินโดยชาวต่างชาติที่ไม่ได้รับการควบคุม และเพื่อปกป้องเกษตรกรรายย่อย โดยกฎหมายระบุว่าที่ดินเกษตรกรรมต้องถูกใช้เพื่อการเกษตรจริง ไม่ใช่เพื่อการลงทุนเชิงพาณิชย์โดยไม่มีการผลิตจริง นอกจากนี้ ยังมีกฎเกณฑ์ที่กำหนดให้ผู้ซื้อที่ดินต้องเป็นผู้ที่มีความเกี่ยวข้องโดยตรงกับการทำเกษตร เช่น เกษตรกรที่มีการผลิตจริง

ชาวต่างชาติสามารถซื้อที่ดินเพื่อการก่อสร้างในฮังการีได้ แต่ต้องปฏิบัติตามข้อกำหนดของกฎหมายการถือครองที่ดินของชาวต่างชาติ (Act LXXVI of 2010) และต้องได้รับการอนุมัติจากหน่วยงานรัฐที่เกี่ยวข้อง เช่น สำนักงานผู้แทนท้องถิ่นในภูมิภาคที่ตั้งของที่ดิน โดยผู้ซื้อที่ดินจำเป็นต้องแสดงแผนการใช้ที่ดินตามที่กฎหมายกำหนด

### อุตสาหกรรม

สำนักงานใหญ่ของ MOL ในกรุงบูดาเปสต์ภาคอุตสาหกรรมหลักของประเทศฮังการีประกอบด้วยอุตสาหกรรมหนัก (เช่น การทำเหมืองแร่ การถลุงโลหะ การผลิตเครื่องจักรและเหล็กกล้า) การผลิตพลังงาน วิศวกรรมเครื่องกล อุตสาหกรรมเคมี อุตสาหกรรมอาหาร และการผลิตรถยนต์ อุตสาหกรรมในประเทศฮังการีเน้นไปที่อุตสาหกรรมแปรรูปเป็นหลัก และในปี พ.ศ. 2551 อุตสาหกรรม (รวมถึงการก่อสร้าง) คิดเป็น 29.32% ของ GDP ของประเทศ

เนื่องจากทรัพยากรพลังงานและวัตถุดิบมีน้อย ฮังการีจำเป็นต้องนำเข้าทรัพยากรเหล่านี้ส่วนใหญ่เพื่อตอบสนองความต้องการในภาคอุตสาหกรรม หลังจากที่เปลี่ยนเป็นเศรษฐกิจตลาดเสรี อุตสาหกรรมได้ผ่านการปรับโครงสร้างและได้รับการพัฒนาให้ทันสมัยอย่างมาก อุตสาหกรรมหลักได้แก่การผลิตเครื่องจักร ตามด้วยอุตสาหกรรมเคมี (เช่น การผลิตพลาสติกและเภสัชกรรม) ในขณะที่การทำเหมืองแร่ การถลุงโลหะ และอุตสาหกรรมสิ่งทอมีความสำคัญลดลงในช่วงสองทศวรรษที่ผ่านมา แม้ว่าอุตสาหกรรมอาหารจะมีการลดลงอย่างมีนัยสำคัญในช่วงทศวรรษที่ผ่านมา แต่ยังคงมีสัดส่วนถึง 14% ของการผลิตอุตสาหกรรมทั้งหมดและคิดเป็น 7–8% ของการส่งออกของประเทศ

การบริโภคพลังงานเกือบ 50% ขึ้นอยู่กับการนำเข้าพลังงานจากต่างประเทศ ก๊าซและน้ำมันที่ฮังการีใช้นั้นถูกขนส่งผ่านท่อจากประเทศรัสเซีย ซึ่งคิดเป็น 72% ของโครงสร้างพลังงาน ในขณะที่พลังงานนิวเคลียร์ที่ผลิตจากโรงไฟฟ้านิวเคลียร์ป็อกช์ (Paks) คิดเป็น 53.6% ของพลังงานทั้งหมดที่ใช้ในประเทศ

### ความสัมพันธ์ทางเศรษฐกิจกับต่างประเทศ

ในปี ค.ศ. 2024 ประเทศฮังการีได้ขยายความสัมพันธ์ทางเศรษฐกิจระหว่างประเทศอย่างมีนัยสำคัญ โดยมีความร่วมมือทางการค้ากับหลายภูมิภาคทั่วโลก ซึ่งครอบคลุมทั้งสหรัฐอเมริกา ยุโรป ตุรกี รัสเซีย จีน เอเชียตะวันออก และเอเชียตะวันออกเฉียงใต้ ในช่วงหลายปีที่ผ่านมา

ตึกของบริษัท IBM ในเขต Infopark กรุงบูดาเปสต์ ประเทศฮังการี
ความสัมพันธ์ทางเศรษฐกิจกับสหรัฐอเมริกายังคงแข็งแกร่ง โดยฮังการีมีการส่งออกสินค้าหลายประเภท เช่น ยานยนต์ เครื่องจักร และเทคโนโลยีไปยังสหรัฐฯ นอกจากนี้ การลงทุนของบริษัทเทคโนโลยีจากสหรัฐฯ ในฮังการี เช่น IBM และ Microsoft ได้รับการส่งเสริมจากรัฐบาลฮังการี ซึ่งนำไปสู่การพัฒนาศักยภาพด้านนวัตกรรมของประเทศ

ฮังการีเป็นสมาชิกของสหภาพยุโรป (EU) และการค้าภายในกลุ่ม EU ยังคงเป็นแรงขับเคลื่อนที่สำคัญของเศรษฐกิจฮังการี โดยประเทศเพื่อนบ้าน เช่น เยอรมนี ออสเตรีย และโปแลนด์เป็นคู่ค้าที่สำคัญ ฮังการีได้รับเงินทุนสนับสนุนจาก EU ผ่านโครงการต่าง ๆ เช่น Szechényi Terv Plusz ซึ่งส่งเสริมการพัฒนานวัตกรรมและโครงสร้างพื้นฐานในประเทศ

ฮังการีมีความสัมพันธ์ที่ใกล้ชิดกับตุรกีผ่านการเป็นผู้สังเกตการณ์ใน Organization of Turkic States เก็บถาวร 2024-09-25 ที่ เวย์แบ็กแมชชีน และการทำงานร่วมกันทางเศรษฐกิจ โดยเฉพาะในด้านการก่อสร้าง พลังงาน และการผลิต ฮังการีและตุรกียังได้สร้างความร่วมมือทางการค้าด้วยการลงทุนโครงสร้างพื้นฐานและโครงการพลังงานที่สำคัญ

แม้ว่าความสัมพันธ์ระหว่างรัสเซียและฮังการีจะได้รับผลกระทบจากวิกฤตการณ์ในยูเครนและการคว่ำบาตรจากสหภาพยุโรป แต่ฮังการียังคงพยายามรักษาความร่วมมือในด้านพลังงาน โดยเฉพาะการนำเข้าก๊าซธรรมชาติและน้ำมันจากรัสเซีย ซึ่งเป็นส่วนสำคัญของโครงสร้างพลังงานของประเทศ

ความสัมพันธ์ทางเศรษฐกิจกับจีนยังคงขยายตัวอย่างรวดเร็ว โดยฮังการีเป็นศูนย์กลางการลงทุนของจีนในยุโรปกลางและยุโรปตะวันออก ผ่านโครงการ Belt and Road Initiative (BRI) จีนได้ลงทุนในโครงสร้างพื้นฐานหลายแห่งในฮังการี ฮังการีได้ขยายความสัมพันธ์ทางการค้ากับประเทศในเอเชียตะวันออก เช่น ญี่ปุ่นและเกาหลีใต้ โดยเฉพาะในอุตสาหกรรมยานยนต์และเทคโนโลยี ฮังการีเป็นแหล่งการผลิตรถยนต์ของบริษัทยักษ์ใหญ่ เช่น Suzuki และ Hyundai ซึ่งใช้ประเทศนี้เป็นศูนย์กลางการผลิตเพื่อส่งออกไปทั่วโลก

ความสัมพันธ์ทางเศรษฐกิจกับเอเชียตะวันออกเฉียงใต้เติบโตขึ้นอย่างมากในช่วงไม่กี่ปีที่ผ่านมา โดยเฉพาะกับประเทศไทย ซึ่งเป็นคู่ค้าที่สำคัญของฮังการีในภูมิภาคนี้ ฮังการีและประเทศไทยได้ขยายความร่วมมือในด้านการค้าและการลงทุนอย่างต่อเนื่อง โดยเฉพาะในด้านเกษตรกรรมและอาหาร หนึ่งในตัวอย่างที่สำคัญคือ การลงทุนตั้งโรงงานผลิตภัณฑ์บะหมี่กึ่งสำเร็จรูปมาม่าของไทย ณ เมืองแอสแตร์โกม (*Esztergom*) นอกจากนี้ ฮังการีและประเทศไทยยังได้ร่วมกันส่งเสริมการลงทุนในอุตสาหกรรมเทคโนโลยีขั้นสูง เช่น การพัฒนานวัตกรรมในภาคพลังงานสะอาดและการเกษตรสมัยใหม่ ซึ่งทั้งสองประเทศได้ประโยชน์จากความร่วมมือนี้เป็นอย่างมาก

## ระบบขนส่งสาธารณะ

## ระบบการศึกษา

มหาวิทยาลัยเอิตเวิช โลรานด์ หรือ ELTE หนึ่งในมหาวิทยาลัยขนาดใหญ่ของประเทศฮังการี
ระบบการศึกษาของฮังการีอยู่ภายใต้กรอบการศึกษาภาคบังคับและระบบอุดมศึกษาตามแนวทางยุโรป โรงเรียนอนุบาลส่วนใหญ่บริหารโดยเทศบาล ส่วนโรงเรียนประถมศึกษาและมัธยมศึกษาจำนวนมากอยู่ภายใต้การกำกับของรัฐ ขณะเดียวกันยังมีสถานศึกษาที่ดำเนินการโดยคริสตจักร องค์กรชาติพันธุ์ และภาคเอกชน เด็กในฮังการีต้องเข้าเรียนอนุบาลตั้งแต่อายุ 3 ปี และโดยทั่วไปเริ่มประถมศึกษาเมื่ออายุครบ 6 ปี

การศึกษาขั้นพื้นฐานของฮังการีโดยทั่วไปเริ่มจากโรงเรียนประถมศึกษา 8 ปี หลังจากนั้นนักเรียนสามารถศึกษาต่อในโรงเรียนมัธยมสายสามัญ โรงเรียนมัธยมสายอาชีพ หรือสถาบันฝึกอาชีพตามความถนัดและเส้นทางการศึกษาของตน เมื่อสำเร็จการศึกษาระดับมัธยมและสอบผ่านการสอบสำเร็จการศึกษา นักเรียนสามารถสมัครเข้าศึกษาต่อในระดับอุดมศึกษาได้

สถาบันอุดมศึกษาของฮังการีอยู่ภายใต้กฎหมายการอุดมศึกษาแห่งชาติ และปรับเข้าสู่ระบบกระบวนการโบโลญญาตั้งแต่กลางคริสต์ทศวรรษ 2000 โดยแบ่งหลักสูตรเป็นระดับปริญญาตรี ปริญญาโท และปริญญาเอก รวมถึงหลักสูตรแบบต่อเนื่องบางสาขา เช่น แพทยศาสตร์ ทันตแพทยศาสตร์ เภสัชศาสตร์ และกฎหมาย ในปีการศึกษา 2024/2025 ฮังการีมีนักศึกษาในระดับอุดมศึกษาประมาณ 329,000 คน โดยสำนักงานสถิติกลางฮังการีระบุว่าจำนวนนักศึกษาในระดับอุดมศึกษาเพิ่มขึ้นจากปีก่อนหน้า

### มหาวิทยาลัยขนาดใหญ่

ตารางต่อไปนี้แสดงตัวอย่างมหาวิทยาลัยขนาดใหญ่ของฮังการี โดยเรียงตามจำนวนนักศึกษาที่สถาบันหรือแหล่งข้อมูลอุดมศึกษาระบุไว้

| มหาวิทยาลัย | ตรา/สัญลักษณ์ | ชื่อย่อ | ที่ตั้งหลัก | จำนวนนักศึกษา | ลักษณะเด่น |
| --- | --- | --- | --- | --- | --- |
| มหาวิทยาลัยเอิตเวิช โลรานด์ |  | ELTE | บูดาเปสต์ | ประมาณ 38,000 | มหาวิทยาลัยวิจัยขนาดใหญ่ มีคณะหลากหลายด้านมนุษยศาสตร์ วิทยาศาสตร์ สังคมศาสตร์ กฎหมาย เศรษฐศาสตร์ การศึกษา และสารสนเทศ |
| มหาวิทยาลัยแดแบร็ตแซ็น |  | DE | แดแบร็ตแซ็น | มากกว่า 34,000 | หนึ่งในมหาวิทยาลัยขนาดใหญ่ของประเทศ มีคณะด้านแพทยศาสตร์ วิทยาศาสตร์ วิศวกรรม เกษตรศาสตร์ เศรษฐศาสตร์ และมนุษยศาสตร์ |
| มหาวิทยาลัยเปช |  | PTE | เปช | ประมาณ 25,000 | มหาวิทยาลัยเก่าแก่และศูนย์กลางความรู้ของภูมิภาคทรานส์ดานูเบียใต้ มีนักศึกษาต่างชาติจำนวนมาก |
| มหาวิทยาลัยแซแก็ด |  | SZTE | แซแก็ด | ประมาณ 24,000 | มหาวิทยาลัยวิจัยสำคัญทางตอนใต้ มีชื่อเสียงด้านวิทยาศาสตร์ แพทยศาสตร์ เภสัชศาสตร์ มนุษยศาสตร์ และสาขาสหวิทยาการ |
| มหาวิทยาลัยเทคโนโลยีและเศรษฐศาสตร์บูดาเปสต์ |  | BME | บูดาเปสต์ | ประมาณ 24,000 | สถาบันเทคโนโลยีและวิศวกรรมสำคัญของประเทศ มีหลักสูตรด้านวิศวกรรม สถาปัตยกรรม วิทยาศาสตร์ และเศรษฐศาสตร์ |
| มหาวิทยาลัยแชมเมลไวส์ |  | SE | บูดาเปสต์ | เกือบ 16,000 | มหาวิทยาลัยเฉพาะทางด้านแพทยศาสตร์ วิทยาศาสตร์สุขภาพ ทันตแพทยศาสตร์ เภสัชศาสตร์ และการดูแลสุขภาพ |

## ประชากรศาสตร์

ประชากรฮังการี ระหว่าง ปี พ.ศ. 2503 – 2558 โดยมีปริมาณลดลงอย่างต่อเนื่อง
ในปี พ.ศ. 2562 ประเทศฮังการีมีประชากรจำนวน 9,772,756 คน ความหนาแน่นของประชากรอยู่ที่ 105.1 คน /ตารางกิโลเมตร การเติบโตของประชากรคือ -0.1% สาเหตุหลักที่ทำให้ประชากรลดลง คือ อัตราการเสียชีวิตที่สูง มีผู้เสียชีวิต 12.9 ต่อ 1,000 คน (สถิติปี พ.ศ. 2554) ซึ่งเป็นผลมาจากสุขภาพที่ไม่ดีของประชากรและจำนวนการเกิดต่ำ (อัตราการตายของทารกต่ำ 5 ใน 1000) การย้ายถิ่นฐานตามธรรมชาติ ออกจากประเทศ ประมาณ 35,000-40,000 คน / ปี และมีผู้เข้ามาอาศัยเพิ่ม 10,000-15,000 คนต่อปี อายุขัยเฉลี่ยอยู่ที่ 71.5 ปีสำหรับผู้ชาย และ 79.19 ปีสำหรับผู้หญิง ประชากรฮังการีมีสัดส่วนของคนหนุ่มสาวกำลังลดลงมากขึ้นเรื่อย ๆ และประชากรผู้สูงอายุมากขึ้นเรื่อย ๆ ประชากรอายุ 0-14 ปีคิดเป็น 14.8% ของประเทศ ประชากรอายุ 15-64 ปีคิดเป็น 67.7% และผู้ที่มีอายุมากกว่า 65 ปีคิดเป็น 17.5% ของประชากรทั้งประเทศ การใช้จ่ายด้านสุขภาพคิดเป็น 7.75% ของ GDP

### ชาติพันธุ์

ประเทศฮังการีมีประชากรส่วนใหญ่เป็นชาวมอจยอร์ (หรือ ชาวฮังการี) มากกว่า 80% และมากกว่า 90% ของพลเมืองทั้งหมด สื่อสารโดยใช้ภาษาฮังการี ประเทศฮังการียอมรับชนกลุ่มน้อยขนาดใหญ่ 2 กลุ่มซึ่งถูกกำหนดให้เป็น "ชนกลุ่มน้อยแห่งชาติ" เนื่องจากบรรพบุรุษของพวกเขาอาศัยอยู่ในภูมิภาคของตนมานานหลายศตวรรษในพรมแดนฮังการี ประกอบด้วย ชุมชนชาวเยอรมันประมาณ 130,000 คนที่อาศัยอยู่ทั่วประเทศ และ ชนกลุ่มน้อยชาวยิปซีจำนวนประมาณ 300,000 คนซึ่งส่วนใหญ่อาศัยอยู่ในทางตอนเหนือของประเทศ การศึกษาบางชิ้นระบุว่าชาวยิปซีในฮังการีมีจำนวนมากขึ้นอย่างมีนัยสำคัญ (876,000 คน - ประมาณ 9% ของประชากร) จากการสำรวจสำมะโนประชากรปี 2554 ประเทศฮังการี มีชาวฮังการี 8,314,029 (83.7%) ชาวยิปซี 308,957 คน (3.1%) ชาวเยอรมัน 131,951 คน (1.3%) ชาวสโลวัก 29,647 คน (0.3%) ชาวโรมาเนีย 26,345 คน (0.3%) และ ชาวโครเอเชีย 23,561 คน (0.2%) โดยมีอยู่ 1,455,883 คน (14.7% ของประชากรทั้งหมด) ที่ไม่ได้ประกาศชาติพันธุ์ของตน ดังนั้นชาวฮังกาเรียนจึงประกอบด้วยคนมากกว่า 90% ที่ประกาศชาติพันธุ์ของตน ในฮังการีผู้คนสามารถประกาศชาติพันธุ์ได้มากกว่าหนึ่งชาติพันธุ์ดังนั้นจำนวนชาติพันธุ์จึงสูงกว่าจำนวนประชากรทั้งหมด

ปัจจุบันมีชาวฮังการีพลัดถิ่น 5 ล้านคนที่อาศัยอยู่นอกประเทศฮังการี โดยเฉพาะในโรมาเนีย และ สโลวาเกีย เนื่องจากสนธิสัญญาทรียานง ซึ่งแบ่งแยกประเทศฮังการีหลังสงครามโลกครั้งที่ 1

### ภาษา

ภูมิภาคยุโรปกลางและยุโรปตะวันออกที่มีผู้พูดภาษาฮังการีอาศัยอยู่ในปัจจุบัน
ภาษาฮังการี เป็นภาษาทางการและเป็นภาษาพูดหลักของประชากร ภาษาฮังการีเป็นภาษาแม่ที่ใช้กันอย่างแพร่หลายเป็นอันดับที่ 13 ของยุโรป โดยมีเจ้าของภาษาประมาณ 13 ล้านคน และเป็นหนึ่งใน 24 ภาษาทางการและภาษาทำงานของสหภาพยุโรป นอกประเทศฮังการี มีการใช้ภาษานี้ในประเทศเพื่อนบ้านและชุมชนชาวฮังการีพลัดถิ่นทั่วโลก จากการสำรวจสำมะโนประชากรปี ค.ศ. 2011 มีประชากร 9,896,333 คน (99.6%) พูดภาษาฮังการีในประเทศโดย 9,827,875 คน (99%) พูดเป็นภาษาแม่ ในขณะที่ประชากร 68,458 คน (0.7%) พูดเป็นภาษาที่สอง ผู้พูดภาษาอังกฤษ 1,589,180 คน (คิดเป็น 16.0%) และผู้พูดภาษาเยอรมัน 1,111,997 คน (คิดเป็น 11.2%) ทั้งสองภาษาเป็นภาษาต่างประเทศที่พูดกันแพร่หลายมากที่สุด และมีผู้พูดภาษาชนกลุ่มน้อยหลายภาษาในฮังการี (ภาษาอาร์มีเนีย, ภาษาบัลแกเรีย, ภาษาโครเอเชีย, ภาษาเยอรมัน, ภาษากรีก, ภาษาโรมาเนีย, ภาษาโรมานี, ภาษารูซึน, ภาษาเซอร์เบีย, ภาษาสโลวัก, ภาษาสโลวีเนีย, และภาษายูเครน)

ภาษาฮังการีเป็นสมาชิกของตระกูลภาษายูรัล ซึ่งไม่เกี่ยวข้องกับภาษาใกล้เคียงใด ๆ และมีความเกี่ยวข้องอย่างห่าง ๆ กับภาษาฟินแลนด์ และภาษาเอสโตเนีย โดยภาษาฮังการีมีจำนวนผู้พูดมากที่สุดในตระกูลภาษาและเป็นภาษาเดียวที่พูดในยุโรปกลาง มีประชากรจำนวนมากที่พูดภาษาฮังการีในโรมาเนีย สาธารณรัฐเช็ก สโลวาเกีย อดีตยูโกสลาเวีย ยูเครน อิสราเอล และสหรัฐ ยังมีกลุ่มผู้พูดภาษาฮังการีกลุ่มเล็ก ๆ อาศัยอยู่ในแคนาดา สโลวีเนีย และออสเตรีย รวมถึงในออสเตรเลีย บราซิล อาร์เจนตินา เม็กซิโก เวเนซุเอลา และชิลี ภาษาฮังการีมาตรฐานยึดภาษาถิ่นบูดาเปสต์เป็นหลัก แม้ว่าจะมีการบังคับใช้ภาษาถิ่นมาตรฐาน แต่ภาษาฮังการีก็มีภาษาถิ่นในเมือง และในชนบทหลายแห่ง

### ศาสนา

มหาวิหารแอสแตร์โกม (Esztergomi bazilika) โบสถ์คาทอลิกประจำเมืองแอสแตร์โกม (Esztergom)
ในอดีต ศาสนาในฮังการีคือศาสนาคริสต์ตั้งแต่การก่อตั้งรัฐและการเปลี่ยนประเทศจากศาสนาฮังการีโบราณ มาเป็นศาสนาคริสต์โดยพระเจ้าอิชต์วานที่ 1 ในศตวรรษที่ 11 ฮังการี ณ ปัจจุบันไม่มีศาสนาประจำชาติ แต่รัฐธรรมนูญฮังการียอมรับบทบาทการสร้างชาติของศาสนาคริสต์ และรับประกันเสรีภาพในการนับถือศาสนา ให้เป็นสิทธิขั้นพื้นฐาน

จากการสำรวจตัวอย่าง 2% สัมภาษณ์ชาวฮังการี 1,027 คน ใน ค.ศ. 2019 โดย Eurobarometer: 62% ของชาวฮังการีเป็นคาทอลิก, 20% ไม่มีศาสนา 5%, เป็นโปรเตสแตนท์, 8% เป็นคริสเตียนนิกายอื่น, 1% เป็นชาวยิว, 2 % เป็นอย่างอื่น และ 2% ไม่บอก

### เขตเมือง

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|

กรุงบูดาเปสต์ | อันดับ | ชื่อเมือง | เทศมลฑล | ประชากร (พ.ศ. 2562) | อันดับ | ชื่อเมือง | เทศมลฑล | ประชากร (พ.ศ. 2562) |

แดแบร็ตแซ็น |
| 1. | **บูดาเปสต์Budapest | บูดาเปสต์ | 1 752 286 | 11. | **โซลโนกSzolnok | ยาส-น็อจกุน-โซลโนก | 71 285 |
| 2. | **แดแบร็ตแซ็นDebrecen | ฮ็อยดู-บิฮอร์ | 201 432 | 12. | **เอรด์Érd | แป็ชต์ | 68 211 |
| 3. | **แซแก็ดSzeged | โชงกราด | 160 766 | 13. | **ตอตอบาญอ*Tatabánya | โกมาโรม-แอ็สแตร์โกม | 65 845 |
| 4. | **มิชโกลส์Miskolc | โบร์โชด-ออบออูย-แซ็มเปลน | 154 521 | 14. | **โชโปรนSopron | เยอร์-โมโชน-โชโปรน | 62 671 |
| 5. | **เปชPécs | บอรอญอ | 142 873 | 15. | **กอโปสวาร์Kaposvár | โซโมจ | 61 441 |
| 6. | **เยอร์Győr | เยอร์-โมโชน-โชโปรน | 132 038 | 16. | **แว็สเปรมVeszprém | แว็สเปรม | 59 738 |
| 7. | **ญีแร็จฮาซอNyíregyháza | ซอโบลช์-ซ็อดมาร์-แบแร็ก | 116 799 | 17. | เบเกชชอบอ
Békéscsaba | เบเกช | 58 996 |
| 8. | แก็ชแกเมต
Kecskemét | บาช-กิชกุน | 110 687 | 18. | **ซอลอแอแกร์แซ็กZalaegerszeg | ซอลอ | 57 403 |
| 9. | เซแก็ชแฟเฮร์วาร์
Székesfehérvá*r** | แฟเยร์ | 96 940 | 19. | **แอแกร์Eger | แฮแว็ช | 52 898 |
| 10. | โซมบ็อตแฮย์
Szombathely | ว็อช | 78 407 | 20. | **น็อจคอนิจอNagykanizsa | ซอลอ | 46 649 |

## วัฒนธรรม

### วิทยาศาสตร์

สถาบันวิทยาศาสตร์ฮังการี (Magyar Tudományos Akadémia (ตัวย่อ: MTA)) ก่อตั้งขึ้นในวันที่ 3 พฤศจิกายน ค.ศ. 1825 ณ เมืองโปโจญ (Pozsony เมืองหลวงของราชอาณาจักรฮังการีในยุคนั้น ปัจจุบันเมืองโปโจญคือกรุงบราติสลาวา เมืองหลวงของประเทศสโลวาเกีย) เป็นหนึ่งในสถาบันที่ตั้งขึ้นในยุคปฏิรูปของประเทศฮังการี (Magyar reformkor) โดยโกรฟ อิชต์วาน เซแชนยี (Széchenyi István) รัฐบุรุษฮังการี ได้ให้รายได้ทั้งหมดที่เขาได้รับในหนึ่งปี ในการก่อตั้งสมาพันธ์นักวิทยาศาสตร์ฮังการี (ซึ่งต่อมากลายเป็น MTA) ขึ้นในปีนั้น (Magyar Tudós Társaság) พร้อมกับได้รับเงินช่วยเหลือจากขุนนางคนอื่น ๆ ด้วย จวบจนถึงทุกวันนี้ MTA เป็นหน่วยงานทางวิทยาศาสตร์ของรัฐฮังการีอันมีหน้าที่หลักในการปลูกฝังความคิดทางวิทยาศาสตร์ เผยแพร่ผลงานวิทยาศาสตร์ และเป็นตัวแทนนักวิทยาศาสตร์ฮังการี โดยมีภารกิจสำคัญในการสนับสนุนเงินทุนและความช่วยเหลือในการวิจัยทางวิทยาศาสตร์

อัลแบรต์ เซนท์-จเยอร์จยี นักวิทยาศาสตร์รางวัลโนเบลชาวฮังการีผู้ค้นพบวิตามินซี
รายชื่อนักวิทยาศาสตร์และกวีชาวฮังการีผู้ได้รับรางวัลโนเบล (เรียงจากล่าสุดไปเก่าที่สุด):

| ชื่อ | ค.ศ. ที่ได้รับรางวัล | งานวิจัย | ประเภทรางวัล |
| --- | --- | --- | --- |
| อิมแร แกร์เตส
Kertész Imre | 2002 | งานประพันธ์ | วรรณกรรม |
| จเยอร์จ โอลาฮ์
Oláh György | 1994 | คาร์โบเคชั่น | เคมี |
| ยาโนช ฮอร์ชาญิ
Harsányi János | 1994 | ทฤษฎีเกม | เศรษฐศาสตร์ |
| เดนนิส กาบอร์
Gábor Dénes | 1971 | การคิดค้นภาพโฮโลแกรม | ฟิสิกส์ |
| แยเนอ วิกแนร์
Wigner Jenő | 1963 | ทฤษฎีนิวเคลียสและอนุภาคมูลฐาน | ฟิสิกส์ |
| เบเกชี จเยอร์จ
Békésy György | 1961 | การศึกษากลไกทางกายภาพของการกระตุ้นหูชั้นใน | การแพทย์ |
| จเยอร์จ แฮแวชี
Hevesy György | 1943 | การใช้ไอโซโทปกัมมันตภาพรังสีในการศึกษากระบวนการทางเคมีต่าง ๆ เช่น การเมทาบอลิซึมในสัตว์ | เคมี |
| อัลแบรต์ เซนท์-จเยอร์จยี
Szent-Györgyi Albert | 1937 | การค้นพบวิตามินซีและวิตามินพี | การแพทย์ |
| ริชาร์ด จิกโมนดี
Zsigmondy Richárd | 1925 | การศึกษาลักษณะที่แตกต่างกันของสารละลายและวิธีการคอลลอยด์ที่จำเป็นในเคมีคอลลอยด์สมัยใหม่ | เคมี |
| โรแบร์ต บาราญ
Bárány Róbert | 1914 | คุณสมบัติระบบการทรงตัวในหูมนุษย์ | การแพทย์ |
| ฟึเลิป เลนาร์ด
Lénárd Fülöp | 1905 | การวิจัยเรื่องคุณสมบัติของรังสีแคโทด | ฟิสิกส์ |

### ศิลปะ

เสื้อคลุมพิธีราชาภิเษกของกษัตริย์สตีเฟนที่ 1 แห่งฮังการี
ศิลปะในประเทศฮังการีมีพัฒนาการที่ลุ่มลึกและยาวนานตั้งแต่การพิชิตฮังการีของชาวฮังการีในศตวรรษที่ 9 ในช่วงยุคกลาง ศิลปะมีการผสมผสานระหว่างอิทธิพลจากศิลปะยุโรปตะวันตก เช่น สไตล์โรมาเนสก์ และ กอทิก ซึ่งเห็นได้จากโบสถ์และสถาปัตยกรรมในหมู่บ้านต่าง ๆ เช่น โบสถ์แชมแปสโกปาช (*Csempeszkopács*) และ โบสถ์น็อจย์โตตล็อก (*Nagytótlak*) งานฝีมือในยุคแรก ๆ ของฮังการีมักตกแต่งด้วยลายปาล์มเมตต์ซึ่งถือเป็นสัญลักษณ์สำคัญของศิลปะฮังการีในยุคนั้น

ในช่วงศตวรรษที่ 14 ศิลปะโกธิกได้แผ่ขยายเข้ามาในฮังการี โดยปรากฏเด่นชัดในโบสถ์และงานประติมากรรม เช่น โบสถ์ Saint Elizabeth ที่เมืองโคชิทเซ Košice (Kassa) ปัจจุบันอยู่ในประเทศสโลวาเกีย นอกจากนี้ยังมีประติมากรรมหินของนักบุญจอร์จที่โดดเด่นอย่างมากในยุคนี้ ผลงานเหล่านี้เป็นตัวอย่างที่ชัดเจนของศิลปะโกธิกในฮังการี

ในยุคฟื้นฟูศิลปวิทยา (Renaissance) กษัตริย์มัทธีอัส คอร์วินุส (Matthias Corvinus) มีความสัมพันธ์ใกล้ชิดกับอิตาลี ส่งผลให้ศิลปะและสถาปัตยกรรมได้รับอิทธิพลจากศิลปะอิตาลีอย่างมาก ปราสาทบูดอ และ ปราสาทวิเชกราด (Visegrad) ถูกสร้างขึ้นใหม่ในสไตล์เรอเนสซองส์ รวมทั้งยังมีการสร้างห้องสมุดขนาดใหญ่ที่สุดในยุโรปช่วงเวลานั้น ซึ่งเรียกว่า "Bibliotheca Corvina" หลังจากการรุกรานของจักรวรรดิออตโตมันในศตวรรษที่ 16 ศิลปะในฮังการีได้รับการฟื้นฟูในสมัยบาโรก โดยการสร้างโบสถ์และวังใหม่ในสไตล์นี้ เช่น วัง Fertőd และโบสถ์ต่าง ๆ ในเมืองแซแก็ด (*Szeged*) และ แอแกร์ (*Eger*) สิ่งก่อสร้างเหล่านี้สะท้อนถึงความรุ่งเรืองของศิลปะบาโรกที่ผสมผสานกับเอกลักษณ์เฉพาะของฮังการี

ในช่วงหลังจากยุคบาโรก ศิลปะในฮังการียังคงพัฒนาอย่างต่อเนื่อง โดยในยุคนีโอคลาสสิก (*Neo-classicism*) สถาปัตยกรรมได้รับอิทธิพลจากสไตล์กรีกโบราณ ซึ่งเห็นได้จากการสร้างพิพิธภัณฑสถานแห่งชาติฮังการี (*Hungarian National Museum*) ในช่วงปลายศตวรรษที่ 18 และต้นศตวรรษที่ 19 ต่อมาในช่วงยุคอาร์ตนูโว (Art Nouveau) ในยุโรป มีสถาปนิกชื่อดังอย่าง เออเดิน แลคแนร์ (*Ödön Lechner*) ที่ออกแบบอาคารสำคัญหลายแห่ง เช่น พิพิธภัณฑ์ธรณีวิทยาในกรุงบูดาเปสต์

พิพิธภัณฑ์ธรณีวิทยา บูดาเปสต์ ออกแบบโดย เออเดิน แลคแนร์
ผลงานชื่อ "ความอิจฉา" โดย ลาสโล่ โมโฮย-น็อจย์ ค.ศ. 1927 ณ พิพิธภัณฑ์จอร์จ อีสแมน (George Eastman museum) นครนิวยอร์ก ประเทศสหรัฐอเมริกา
เมื่อเข้าสู่ศตวรรษที่ 20 ศิลปะฮังการีเริ่มเข้ากับกระแสศิลปะสมัยใหม่ เช่น ผลงานของลาสโล่ โมโฮย-น็อจย์ (László Moholy-Nagy) ที่มีส่วนร่วมในการก่อตั้งกลุ่มศิลปะ Bauhaus และกลายเป็นผู้นำในการพัฒนาศิลปะร่วมสมัยทั่วโลก ศิลปินในยุคนี้เน้นการใช้เทคโนโลยีและสื่อใหม่ ๆ เพื่อสร้างผลงานนวัตกรรมที่มีความทันสมัย

ในช่วงหลังสงครามโลกครั้งที่ 2 ฮังการีอยู่ภายใต้การปกครองของระบอบคอมมิวนิสต์ ซึ่งมีการควบคุมด้านศิลปะโดยเน้นการใช้ศิลปะแนวเหมือนจริง (Socialist Realism) เป็นเครื่องมือในการส่งเสริมอุดมการณ์ทางการเมืองของรัฐ อย่างไรก็ตาม หลังจากที่ฮังการีได้รับอิสรภาพในปี ค.ศ. 1989 ศิลปินจึงสามารถแสดงออกได้อย่างอิสระมากขึ้น และมีการกลับไปสู่รูปแบบศิลปะที่หลากหลาย

ในศตวรรษที่ 21 ฮังการียังคงเป็นศูนย์กลางทางวัฒนธรรมในยุโรปตะวันออกกลาง โดยมีศิลปินร่วมสมัยที่สร้างสรรค์ผลงานในหลากหลายสื่อ ตั้งแต่งานภาพวาด สถาปัตยกรรม จนถึงงานศิลปะดิจิทัลและงานจัดแสดงในพิพิธภัณฑ์ระดับนานาชาติ บูดาเปสต์ยังคงเป็นเมืองสำคัญที่มีการจัดนิทรรศการศิลปะร่วมสมัยอย่างต่อเนื่อง รวมถึงมีงานศิลปะสาธารณะที่โดดเด่นอีกด้วย

### สถาปัตยกรรม

อาคารรัฐสภาฮังการี อาคารรัฐสภาซึ่งได้ชื่อว่างดงามที่สุดในโลก
ประเทศฮังการีเป็นที่ตั้งของโบสถ์ยิวที่ใหญ่ที่สุดในยุโรป ซึ่งสร้างขึ้นในปี ค.ศ. 1859 ในสไตล์มูริชรีไววอล ซึ่งจุคนได้ถึง 3,000 คน รวมถึงเป็นที่ตั้งของโรงอาบน้ำสปายาที่ใหญ่ที่สุดในยุโรป (โรงอาบน้ำเซแชญี) สร้างเสร็จในปี 1913 ในสไตล์โมเดิร์นเรเนซองส์ และตั้งอยู่ในสวนสาธารณะในเมืองบูดาเปสต์ ส่วนอาคารที่ใหญ่ที่สุดในฮังการีมีความยาว 268 เมตร ซึ่งก็คืออาคารรัฐสภาฮังการี (Országház) และประเทศฮังการียังเป็นที่ตั้งของมหาวิหารแอสแตร์โกม หนึ่งในมหาวิหารที่ใหญ่ที่สุดในยุโรป (Esztergomi Bazilika) และอารามศาสนาคริสต์ซึ่งมีขนาดอาณาเขตที่ใหญ่เป็นอันดับสองของโลก ชื่อว่า อารามปอนโนนฮอลมอ (Pannonhalma Archabbey) และสุสานคริสเตียนยุคแรกที่ใหญ่ที่สุดนอกประเทศอิตาลี ณ เมืองเปช (Pécs) ทางตอนใต้ของประเทศฮังการี

อารามปอนโนนฮอลมอ ณ เมืองปอนโนนฮอลมอ เป็นอารามศาสนาคริสต์ที่ใหญ่ที่สุดอันดับที่สองของโลก
รูปแบบสถาปัตยกรรมที่โดดเด่นในฮังการี ประกอบด้วยสถาปัตยกรรมรูปแบบฮิสตอริซิสม์ (Historicism) และสถาปัตยกรรมแบบอาร์ตนูโว (Art Nouveau) อาร์ตนูโวของฮังการีมีพื้นฐานมาจากลักษณะสถาปัตยกรรมประจำชาติ มีต้นกำเนิดจากทางตะวันออกที่ชาวฮังการีอพยพมาเมื่อ 1 พันปีก่อน เออเดิน แลคแนร์ (Ödön Lechner (1845–1914)) ศิลปินที่สำคัญที่สุดในศิลปะแบบอาร์ตนูโวของฮังการี โดยเริ่มแรกเขาได้รับแรงบันดาลใจจากสถาปัตยกรรมอินเดียและซีเรีย และต่อมาจากการออกแบบตกแต่งแบบฮังการีดั้งเดิม ด้วยวิธีนี้เขาสร้างการสังเคราะห์รูปแบบสถาปัตยกรรมดั้งเดิม ด้วยการนำองค์ประกอบเหล่านี้ไปใช้กับองค์ประกอบทางสถาปัตยกรรมสามมิติ เขาได้ผลิตอาคารรูปแบบศิลปะอาร์ตนูโวที่มีลักษณะเฉพาะตัวแบบฮังการี
กลุ่ม "คนรุ่นใหม่" (Fiatalok) ซึ่งมีสถาปนิกรุ่นใหม่จำนวนหนึ่งที่มีชื่อเสียง อาทิ กาโรย โกช (Károly Kós) และ แดเจอ ซรุมแมชกี (Dezsö Zrumeczky) ได้ใช้โครงสร้างลักษณะและรูปแบบของสถาปัตยกรรมฮังการีแบบดั้งเดิม เพื่อการสร้างสถาปัตยกรรมขึ้นในยุคต่อมา (ศตวรรษที่ 20)

พิพิธภัณฑ์ศิลปะประยุกต์อาคารสไตล์อาร์ตนูโวออกแบบโดย เออเดิน แลคแนร์ (Ödön Lechner)
นอกจากสองรูปแบบหลักแล้ว กรุงบูดาเปสต์เมืองหลวงของประเทศฮังการี มีสถาปัตยกรรมจำนวนมากที่มีต้นกำเนิดจากประเทศในยุโรปอื่น ๆ เซเซชชัน (Sezession) จากกรุงเวียนนา ประเทศออสเตรีย ยุงเงนสติล (Jugendstil) แบบเยอรมนี อาร์ตนูโวจากเบลเยียมและฝรั่งเศส ร่วมกับอิทธิพลของสถาปัตยกรรมอังกฤษและฟินแลนด์ อิทธิพลทางศิลปะนี้สะท้อนให้เห็นในอาคารที่สร้างขึ้นในช่วงเปลี่ยนศตวรรษที่ 20 โดยเริ่มแรก เบลอ ลอยตอ (Béla Lajta) นำสไตล์ของ Lechner มาใช้ ต่อมาได้รับแรงบันดาลใจจากเทรนด์สถาปัตยกรรมแบบอังกฤษและฟินแลนด์ หลังจากพัฒนาความสนใจในสไตล์อียิปต์ในที่สุดเขาก็มาถึงสถาปัตยกรรมสมัยใหม่ ออลอดาร์ อาร์กอย (Aladár Árkay) ใช้เส้นทางเกือบเดียวกัน อิชต์วาน แมดจยอซอย (István Medgyaszay) ได้พัฒนาสไตล์ของตัวเองซึ่งแตกต่างจาก Lechner โดยใช้ลวดลายแบบดั้งเดิมที่มีสไตล์เพื่อสร้างการออกแบบตกแต่งในคอนกรีต ในแวดวงศิลปะประยุกต์ผู้ที่รับผิดชอบส่วนใหญ่ในการส่งเสริมการแพร่กระจายของอาร์ตนูโวคือ โรงเรียนและพิพิธภัณฑ์มัณฑนศิลป์ ซึ่งเปิดในปี ค.ศ. 1896

อาคารต่าง ๆ ในย่านใจกลางเมืองบูดาเปสต์เกือบทั้งหมดมีอายุมากกว่าหนึ่งร้อยปี มีกำแพงหนาเพดานสูงและลวดลายที่ผนังด้านหน้า และมีความซับซ้อนทางสถาปัตยกรรม

### เพลง

ดนตรีพื้นบ้านของชาวมอจยอร์ (Magyar Népzene) มีรากฐานมากจากตะวันออก เรารู้จักท่วงทำนองเพลงประมาณสองร้อยเพลงที่ย้อนไปถึงช่วงเวลาที่คนฮังการีอพยพมายังทวีปยุโรป เพลงพื้นบ้านแพร่กระจายโดยการบอกต่อ ๆ กันมานานหลายศตวรรษ โดยเริ่มมีการรวบรวมในช่วงปลายทศวรรษ 1800 เพื่อจดบันทึกเพลงเหล่านั้น

นักประพันธ์เพลงยอดเยี่ยมของฮังการี คือ เบลอ บอร์โตก (Bartók Béla) และ โกดาย โซลตาน (Kodály Zoltán) ซึ่งมีท่วงทำนองเกือบหนึ่งหมื่นเพลง (1933) ได้รับการเสริมแต่งเพิ่มเติมโดยนักวิจัยเพลงพื้นบ้าน เสียงอันเป็นเอกลักษณ์ของสมบัติอันไพเราะขอเพลงฮังการีทำให้เสียงนี้แตกต่างจากดนตรีของชาวยุโรปอื่นๆ

รูปแบบดนตรีเต้นรำของฮังการีที่เกิดขึ้นในช่วงที่สามของศตวรรษที่ 18 คือ Verbunkos ดนตรีบรรเลงพร้อมเสียงพิเศษ โดดเด่นด้วยการสลับท่อนช้าและเร็ว Verbunkos ต่อมาก็สไตล์เพลงนี้เข้าสู่ดนตรีคลาสสิกของฮังการีเช่นกัน

Verbunkos ถูกใช้ในการสร้างโอเปร่าฮังการี (ดูโอเปร่าของ Erkel Ferenc) Verbunkos ปรากฏในเนื้อหาดนตรีของงานไพเราะไม่เพียง แต่ที่บ้าน แต่ยังในต่างประเทศในเพลงของนักแต่งเพลงคนอื่น (เช่น Hungarian Dance No.5 ของโยฮันเนส บรามส์)

ในบรรดานักประพันธ์เพลงและนักดนตรีชาวฮังการี มีนักดนตรี 4 คนหลัก ๆ ที่มีผลงานไปไกลทั่วโลก ไกลเกินขอบเขตของฮังการี:

ภาพ Erkel Ferenc ผู้แต่งโอเปร่า Bánk Bán, Hunyadi László และทำนองเพลงชาติฮังการี Himnusz วาดโดย Barabás Miklós ในปี ค.ศ. 1845
แฟแร็นซ์ แอร์แคล (Erkel Ferenc 1810-1893) เป็นนักแต่งเพลงและวาทยากร ผู้จัดงานดนตรีชีวิตฮังการี การสร้างสรรค์งานอุปรากรของชาติถือเป็นบุญคุณอันโดดเด่น เขาดึงธีมของโอเปร่าของเขา Hunyadi László และ Bánk bán จากเหตุการณ์ในประวัติศาสตร์ฮังการี และเป็นผู้แต่งเพลง Himnusz เพลงชาติของฮังการี

Liszt Ferenc หรือ ฟรานซ์ ลิสต์ นักแต่งเพลงชื่อดังของฮังการี
แฟแร็นซ์ ลิสต์ (Liszt Ferenc 1811-1886) เป็นนักแต่งเพลงโรแมนติกผู้ยิ่งใหญ่แห่งศตวรรษที่ 19 นักเปียโนที่ยิ่งใหญ่ที่สุดตลอดกาล ต้นกำเนิดของครอบครัวฮังการียังคงเป็นที่ถกเถียงกันอยู่ แต่ลิสต์เองเป็นคนฮังการีมาตลอดชีวิตทั้งการพูดและการเขียน เขาได้แต่งบทเพลงสำหรับเล่นเปียโน บทกวีไพเราะ และผลงานที่แต่งขึ้นสำหรับเครื่องออร์แกนของเขาเป็นที่รู้จักไปทั่วโลก เช่น ฮังกาเรียนแร็ปโซดีส์ (Magyar rapszódiák) และ เพลงมิซาพิธีราชาภิเษก (Koronázási mise)

เบลอ บอร์โตก (Bartók Béla 1881-1945) เป็นนักแต่งเพลง นักเปียโน และนักวิจัยดนตรีพื้นบ้าน งานของเขาในฐานะนักแต่งเพลงได้ฟื้นฟูดนตรีแห่งศตวรรษที่ 20 ผลงานของเขามีอยู่ในวงออเคสตราสำคัญๆ ทั่วโลก เช่นเดียวกับละครเพลงของเขาเรื่อง ปราสาทของเจ้าชายเคราน้ำเงิน (The Castle of the Bluebeard: A kékszkállú herceg vára) และ การเต้นของเจ้าชายไม้ (The Dance of the Wood-Carved Prince: A fából faragott királyfi című táncjátéka) บนเวทีของโรงอุปรากร

โซลตาน กอดาย (Kodály Zoltán 1882-1967) เป็นนักแต่งเพลงและนักวิจัยด้านดนตรีพื้นบ้าน นอกเหนือจากงานเปียโนและงานดนตรีของเขา (เช่น Psalmus Hungaricus - แปล: สดุดีฮังการี) การเล่นเพลงของเขา (Háry János) วิธีการของเขาในการฟื้นฟูการศึกษาด้านดนตรีตั้งแต่รากเหง้ามีความสำคัญ ซึ่งปัจจุบันเรียกและใช้ทั่วโลกในฐานะ "วิธีของ Kodály".

การนำเสนอดนตรีและบทเพลงฮังการีจะไม่สมบูรณ์หากไม่กล่าวถึงโอเปร่า (นักร้อง การเต้นแสดงตลก) และนักแต่งเพลงโอเปร่าชื่อดังระดับโลกสองคน แฟแร็นซ์ แลฮาร์ (Lehár Ferenc 1870-1948) และ อิมแร คาลมาน (Kálmán Imre 1882-1953)

### วรรณกรรม

### อาหาร

ซุปกูยาช เสิร์ฟพร้อมขนมปังและน้ำมะนาว
ชาวฮังการีทานขนมปังเป็นหลัก รวมไปถึงผลิตภัณฑ์จากนม (เช่น ชีส ตูโร ครีมเปรี้ยว) แป้งพาสต้า เกี๊ยว หรือ มันฝรั่ง โดยอาหารฮังการีมักมีความข้น มีเครื่องเทศจำพวกพริกไทยและพริกปาปริก้าแดงอยู่จำนวนมาก[240] เป็นเอกลักษณ์ของวัฒนธรรมอาหารฮังการี อาหารฮังการีมักผสมชีสและครีมเปรี้ยวลงไป และมักใช้เนื้อสัตว์อย่างเช่น วัว หมู หรือ แกะ และมักไม่ค่อยจะมีผักใบเขียว โดยยกตัวอย่างซุปกูยาช (Gulyás) ที่เป็นอาหารประจำชาติของฮังการีที่ เป็นตัวอย่างเมนูที่ดีที่แสดงคุณสมบัติต่าง ๆ ที่มีอยู่เด่นชัดในอาหารฮังการี ซุปกูยาชมีการปรุงรสด้วยปาปริก้า (พริกแดงบด) มันฝรั่ง เนื้อสัตว์ ครีมข้น และ แครอทลงไป และบางครั้งก็มีการใส่ครีมเปรี้ยวแบบฮังการีชนิดข้นที่เรียกว่า แตยเฟิล (Telföl) ลงไป เพื่อทำให้อาหารมีรสชาติเปรี้ยวและทำให้รสชาติอาหารอ่อนลง

ลางโกช ปาท่องโก๋ยักษ์ ราดด้วยชีส ครีมเปรี้ยว และ น้ำมันกระเทียมเจียว
มีอาหารฮังการีอื่น ๆ ที่มีชื่อเสียงพอ ๆ กับซุปกูยาช ดังนี้

1. **ซุปชาวประมง** (Halászlé - ฮอลาสเล) ซึ่งเป็นซุปปลาแม่น้ำอุ่น ๆ ของฮังการีที่มีชื่อเสียง เรียกว่า "ซุปของชาวประมง หรือ ฮอลาซเลมักจะมีส่วนผสมของปลาลวกหลายชนิด ผสมกับเครื่องเทศฮังการีต่าง ๆ [241]
2. **สตูว์เนื้อเปอร์เกิลต์** (Pörkölt - เปอร์เกิลต์) สตูว์เนื้อสัตว์คั่วกับเครื่องเทศ มักทานกับพาสต้าโนแคดลิ (nokedli) หรือ ขนมปัง
3. **ลางโกช** (Lángos) แป้งปาท่องโก๋ขนาดยักษ์ทอดน้ำมัน ใส่ชีส ครีมเปรี้ยว และ น้ำมันกระเทียมเจียว
4. **ไก่ราดปาปริก้า** (Csirkepaprikás: ชิร์แกะปอปริกาช) ไก่ราดพริกปาปริก้า ราดด้วยครีมปาปริก้าเข้มข้น ทานกับเกี๊ยวแป้งขนาดเล็ก เรียกว่า โนแคดลิ (nokedli)
5. **แพนเค้กฮอร์โตบาจ** (Hortobágyi palacsinta) เป็นเครปเปรี้ยวสอดไส้เนื้อลูกวัว

*Hortobágyi palacsinta* **แพนเค้กปอลอชินตอฮอร์โตบาจ** เป็นเครปเปรี้ยวสอดไส้เนื้อลูกวัว
อาหารฮังการีมีความเป็นมาจากยุโรปกลาง มีองค์ประกอบวัตถุดิบอาหารบางส่วนแบบยุโรปตะวันออก  เช่น การใช้งาดำ และ การใช้ผลิตภัณฑ์จากนมวัวแบบเป็นก้อน (kefir และ quark) อาหารฮังการีปรุงอาหารโดยใช้พริกปาปริก้า เครื่องเทศ และ พริกไทย อาหารฮังกาเรียนทั่วไปมีนม ชีส และเนื้อสัตว์ คล้ายกับอาหารเช็กเกีย โปแลนด์ และ สโลวาเกียที่อยู่ใกล้เคียง โดยส่วนมากใช้เนื้อไก่ เนื้อหมู และเนื้อวัวในการปรุง แต่ก็ใช้เนื้อไก่งวง, เป็ด, เนื้อแกะ, ปลาและเนื้อสัตว์ป่าในโอกาสพิเศษ

อาหารฮังการีอื่น ๆ มี ซุป, อาหารตุ๋น ขนมหวาน ขนมอบ และ แพนเค้กแบบยุโรปตะวันออก (palacsinta) อาหารฮังการีมีความแตกต่างกันค่อนข้างมากในแต่ละภูมิภาคในเมนูเดียวกัน อาทิเช่น ฮอลาซเล (halászlé) ซุปปลาร้อนฮังการี มีการปรุงที่แตกต่างกันระหว่าง2 ริมฝั่งแม่น้ำสายสำคัญของฮังการี ได้แก่ แม่น้ำดานูบและแม่น้ำติซอ palacsinta (แพนเค้กเสิร์ฟพร้อมซอสช็อคโกแลตเข้ม ราดด้วยวอลนัทป่น) และ dobos cake (เค้กฟองน้ำชั้น ราดด้วยช็อคโกแลตบัตเตอร์ครีม และผงคาราเมล)

อาหารฮังกาเรียนใช้ชีสหลากหลายชนิด แต่ที่พบบ่อยที่สุดคือ túró (เนยแข็งควาร์กชนิดหนึ่ง), ครีมชีส, ชีส picante ewe (juhturó) ชีสฮังการีที่พบมากที่สุดคือ ชีส Karaván, Pannonia, Pálpusztai, Emmentaler และ Edam

**ไส้กรอกชอบอ** (ชอบ็อย โคลบาส *Csabai kolbász*)
ชาวฮังการีบริโภคผลิตภัณฑ์หมูรมควันมากมายหลายแบบ เป็นส่วนสำคัญของอาหารฮังการี อาหารหลายเมนูมีรสชาติเอกลักษณ์ของกลิ่นควันของเนื้อหมูรมควัน ชาวฮังการีทานไส้กรอกฮังการีรมควัน, แฮมรมควัน และ มันหมูรมควัน โดยไม่จำเป็นต้องทำการปรุงอาหารเพิ่มเติม ทานกับขนมปังและผักสด เมนูแบบนี้เรียกว่า 'อาหารเย็นแบบเย็น' มักทานเป็นอาหารเช้า หรือ อาหารเย็น แต่บางครั้งก็เป็นอาหารเรียกน้ำย่อยในร้านอาหาร ประเทศฮังการีมีชื่อเสียงในด้านการแปรรูปซาลามี่และไส้กรอกที่คุณภาพสูงและราคาไม่แพง โดยผลิตจากเนื้อหมูเป็นหลัก แต่ก็มีเนื้อสัตว์ปีก เนื้อวัว และ อื่น ๆ เป็นส่วนน้อย

ผลิตภัณฑ์ผักดอง มักใช้ปรุงอาหารฮังการี อาทิเช่น กระหล่ำปลีดองเปรี้ยว, พริกหยวกเปรี้ยว, แตงกวาดอง, ดอกกะหล่ำ, มะเขือเทศสีเขียว, แตงโมอ่อน, และผักอื่น ๆ โดยเมนูแบบนี้มักทานในฤดูหนาว และเป็นแหล่งหลักของวิตามินซีตลอดฤดูหนาวที่หนาวเย็น ร้านอาหารฮังการีคลาสสิกมักเสิร์ฟผักดองเป็นเครื่องเคียงเพื่อเพิ่มความสดชื่นสำหรับอาหารจานหนัก

อาหารฮังการีใช้เครื่องเทศที่คัดสรรมาอย่างดีเพื่อเพิ่มรสชาติ อาหารฮังการีส่วนใหญ่จะไม่มีพริกเผ็ดร้อนผสมอยู่ แม้ว่าพริกปาปริก้าจะเป็นจุดเด่นของประเทศฮังการีก็ตาม พริกเผ็ดร้อนในปัจจุบันนั้น มักใช้เพื่อปรุงแต่งในอาหารฮังการีแบบดั้งเดิมเท่านั้น หรืออาจให้พริกไว้ข้างจานในเมนูอื่น ๆ เพื่อเพิ่มความเผ็ดสำหรับแต่ละคน ซึ่งแตกต่างกับประเทศเขตร้อนอื่น ๆ ที่ปรุงอาหารด้วยพริก เช่น เม็กซิโก และ ไทย ซึ่งใช้พริกเผ็ดร้อนบ่อยกว่าและมักใช้เป็นเครื่องปรุงหลักเพื่อเพิ่มรสชาติ ในประเทศฮังการีพริกปาปริก้าหวาน (พริกหยวก) เป็นอาหารที่พบได้ทั่วไปมากกว่าพริกเผ็ดร้อน ใช้สร้างสีสันในอาหารส่วนใหญ่ การใช้ซาวครีมข้นที่เรียกว่า แทยเฟิล (tejföl) เป็นที่นิยมอย่างมากในการปรุงอาหารฮังการี

นอกเหนือจากพริกหยวกและหัวหอม เครื่องปรุงสำหรับปรุงอาหารทั่วไปอื่น ๆ ได้แก่ ผักชีลาว ใบกระวาน พริกไทยดำ ยี่หร่า ผักชี อบเชย กระเทียม มะรุม มะนาว มาร์จอแรม มัสตาร์ด ทาร์รากอน ออริกาโน ผักชีฝรั่ง น้ำส้มสายชู เมล็ดงาดำ และ วานิลลา โดยเครื่องเทศที่ใช้น้อย ได้แก่ โป๊ยกั๊ก ใบโหระพา เชอร์วิล กุ้ยช่าย กานพลู จูนิเปอร์เบอร์รี่ โกฐเชียง จันทน์เทศ โรสแมรี่ ซาวอรี่ ไทม์ ไทม์ป่า และ พริกไทยขาว

เครื่องดื่มแอลกอฮอลล์ที่ฮังการีก็เป็นอีกสิ่งที่น่าลอง ในฮังการี คนฮังการีดื่มแอลกอฮอลล์แทบทุกชนิด ตั้งแต่เบียร์ ไวน์ ปาลิงกอ (เหล้าผลไม้) เหล้าบรั่นดี วอดก้า และอื่น ๆ โดยเหล้าปาลิงกอ (Pálinka) เป็นเหล้าผลไม้ที่กลั่นจากผลไม้ที่ปลูกในสวนผลไม้ที่ตั้งอยู่บนที่ราบฮังการีใหญ่ (ทางตะวันออกของฮังการี) เป็นสุราที่มีถิ่นกำเนิดในฮังการีและมีหลากหลายรสชาติเช่นแอปริคอท และเชอร์รี่ อย่างไรก็ตาม ปาลิงกอรสพลัม เป็นรสชาติที่ได้รับความนิยมมากที่สุด เบียร์เข้ากันได้ดีกับอาหารฮังการีแบบดั้งเดิมมากมาย เบียร์ฮังการีห้ายี่ห้อหลัก ได้แก่ Borsodi, Soproni, Arany Ászok, Kõbányaiและ Dreher[243] โดยในฮังการี คนทั่วไปจะไม่ชนแก้วเมื่อดื่มเบียร์ มีตำนานเมืองในวัฒนธรรมฮังการีกล่าวว่านายพลชาวออสเตรียเคาะแก้วเบียร์เพื่อเฉลิมฉลองการประหารชีวิต 13 ผู้กล้าแห่งเมืองอารัด (13 Martyrs of Arad) ในปี  ค.ศ. 1849 (เหตุการณ์การปฏิวัติฮังการี ค.ศ. 1848) คนมีอายุหลายคนยังคงปฏิบัติตามประเพณี แต่ว่าคนรุ่นใหม่มักจะไม่ทำตามประเพณีนี้แล้ว คนอายุน้อยมักจะปฏิเสธก็ตามโดยอ้างว่าคำปฏิญาณมีไว้เพื่อ 150 ปีที่แล้ว[244]

ไวน์โตคอยิ ยี่ห้อ"ออซู"
ไวน์ Tokaji (ไวน์โตคอยิ) ที่มีชื่อเสียง ถูกเรียกว่า "Vinum Regum, Rex Vinorum" ("ปีกของราชา ราชาแห่งไวน์") โดยพระเจ้าหลุยส์ที่ 14 แห่งฝรั่งเศส

ไวน์: ดังที่ ฮิวจ์ จอห์นสัน (Hugh Johnson) กล่าวไว้ใน "The History of Wine" ดินแดนของฮังการีเหมาะอย่างยิ่งสำหรับการทำไวน์ และประเทศนี้สามารถแบ่งออกเป็นภูมิภาคไวน์ได้ 6 แห่ง ได้แก่ ทรานส์ดานูเบียเหนือ, ทะเลสาบบอลอโตน, ที่ราบพันโนเนียใต้, ที่ราบใหญ่ฮังการี, ฮังการีตอนบน และ เขตปลูกไวน์โตคอยในเขตตะวันออกเฉียงเหนือ (Tokaj-Hegyalja)[245] ชาวโรมันนำเถาวัลย์มาสู่แอ่งคาร์เพเทียน และเมื่อถึงศตวรรษที่ 5 ได้มีบันทึกเกี่ยวกับไร่องุ่นที่กว้างขวางในประเทศฮังการี ชาวฮังกาเรียนนำความรู้ด้านการทำไวน์มาจากตะวันออก ตามที่ อิบัน รัสตาห์ ได้เขียนไว้นั้น ชนเผ่าฮังการีคุ้นเคยกับการทำไวน์มานานก่อนที่ฮังการีจะพิชิตแอ่งคาร์เพเทียน[246]

แหล่งผลิตไวน์ของฮังการีมีรูปแบบที่หลากหลาย: ผลิตภัณฑ์หลักของประเทศคือ ไวน์ขาวแห้งที่หรูหราและมีความเป็นกรดที่ดีแม้ว่าไวน์ขาวหวาน (Tokaj/โตคอย), ไวน์อลีเกนต์ (Eger/แอแกร์) และและไวน์แดงเข้ม (Villány/วิลลาญ และ Szekszárd/แซ็กซาร์ด). พันธุ์หลัก ได้แก่ : Olaszrizling, Hárslevelű, Furmint, Pinot gris หรือ Szürkebarát, Chardonnay (ขาว), Kékfrankos (หรือ Blaufrankisch ในภาษาเยอรมัน), Kadarka, Portugieser, Zweigelt, Cabernet sauvignon, Cabernet franc และ Merlot โดยไวน์ที่มีชื่อเสียงที่สุดจากฮังการี ได้แก่ Tokaji Aszú และ Egri Bikavér[247][248] คำว่า Tokaji/โตคอยิ หมายถึง "มาจากเมืองโตคอย" ในภาษาฮังการีใช้ในการติดฉลากไวน์จากภูมิภาคไวน์ "Tokaj-Hegyalja" ไวน์โตคอยิได้รับความนิยมดื่มจากนักเขียนและนักประพันธ์เพลงยอดเยี่ยมมากมายเช่น Beethoven, Liszt, Schubert และ Goethe; ไวน์โปรดของ Joseph Haydn คือ Tokaji [249] พระเจ้าหลุยส์ที่ 15 และเฟรดเดอริคมหาราชพยายามเอาชนะซึ่งกันและกันเมื่อพวกเขาให้ความบันเทิงแก่แขกด้วยไวน์โตคอยิ นโปเลียนที่ 3 จักรพรรดิองค์สุดท้ายของฝรั่งเศส สั่งซื้อโทคาจิ 30–40 บาร์เรลให้มาส่งที่ราชสำนักฝรั่งเศสทุกปี กุสตาฟที่ 3 กษัตริย์แห่งสวีเดนรักไวน์โตคอยิ[249] ในจักรวรรดิรัสเซีย มีลูกค้ารวมถึงปีเตอร์มหาราชและจักรพรรดินีเอลิซาเบ็ธ ในขณะที่แคทเธอรีนมหาราชก่อตั้งกองทหารรัสเซียในเมืองโตคอยิโดยมีจุดประสงค์เพื่อให้แน่ใจว่ามีการส่งไวน์ไปยังเซนต์ปีเตอร์สเบิร์กเป็นประจำ[249]เป็นเวลากว่า 150 ปีที่มีการใช้สมุนไพรฮังการีสี่สิบชนิดเพื่อสร้างเหล้าอูนิคุม (Unicum) Unicum เป็นเหล้าที่มีรสขมและมีสีเข้มซึ่งสามารถดื่มหลังอาหารเพื่อช่วยย่อยอาหารได้[250]

### เครื่องลายคราม

แจกันลายคราม Herendi
**เครื่องลายคราม** (**ฮังการี**: Porcelán) เป็นงานหัตถศิลป์ที่ได้รับความนิยมและมีชื่อเสียงในฮังการี หนึ่งในแหล่งผลิตเครื่องลายครามที่สำคัญที่สุดของประเทศคือ เครื่องลายครามแฮแร็นด์ (*Herendi Porcelán*) ซึ่งก่อตั้งขึ้นในปี ค.ศ. 1826 ที่หมู่บ้านแฮแร็นด์ (*Herend*) เครื่องลายครามของที่นี่มีลวดลายละเอียดที่โดดเด่น และได้รับความนิยมในกลุ่มชนชั้นสูงของทวีปยุโรปในศตวรรษที่ 19 ปัจจุบัน เครื่องลายคราม Herend ยังคงผลิตเครื่องลายครามที่มีความประณีต และกลายเป็นสินค้าส่งออกสำคัญของฮังการี

จานลายครามแบบ Zsolnay ในคอลเล็กชั่นเครื่องลายครามของอาร์มิน ไคล์น (KLEIN Ármin 1852-1940)
อีกหนึ่งโรงงานเครื่องลายครามที่มีชื่อเสียงคือ เครื่องลายครามโฌลน็อย (*Zsolnay Porcelain*) ซึ่งก่อตั้งในปี ค.ศ. 1853 ที่เมืองเปช (*Pécs*) เครื่องลายคราม Zsolnay มีเอกลักษณ์ในเรื่องการใช้เทคนิคการเคลือบแบบพิเศษที่เรียกว่า อิโอซิน (*Eosin*) ซึ่งทำให้เครื่องลายครามมีสีสันสวยงามและเงางาม งานฝีมือเหล่านี้ยังคงสืบทอดและเป็นที่นิยมในฮังการีจนถึงปัจจุบัน

นอกจากนี้ เครื่องลายครามโฮลโล่ฮาซ (*Hollóházi* *Porcelán*) ซึ่งตั้งอยู่ที่หมู่บ้านโฮลโล่ฮาซอ (*Hollóháza*) เป็นอีกหนึ่งผู้ผลิตเครื่องลายครามที่สำคัญของฮังการี โรงงานนี้ก่อตั้งขึ้นในปี ค.ศ. 1777 และได้พัฒนาเป็นหนึ่งในผู้ผลิตเครื่องลายครามที่เก่าแก่ที่สุดในประเทศ เครื่องลายคราม Hollóházi มีความโดดเด่นในเรื่องการออกแบบที่เน้นลวดลายดั้งเดิมแบบฮังการี และได้รับการยอมรับในระดับนานาชาติว่าเป็นผลิตภัณฑ์งานศิลปะที่มีคุณภาพ

ประเทศฮังการี ถือเป็นหนึ่งในประเทศยุโรปที่มีชื่อเสียงด้านการผลิตเครื่องลายคราม งานศิลป์เหล่านี้ไม่เพียงแต่เป็นสินค้าสำคัญที่ส่งออกไปยังต่างประเทศ แต่ยังสะท้อนถึงวัฒนธรรมและประเพณีอันยาวนานของฮังการี

แฟแรนตส์ ปุชกาช นักฟุตบอลชื่อดังผู้เป็นตำนานของประเทศฮังการี
### กีฬา

ฮังการีมีวัฒนธรรมในการเล่นกีฬาเป็นประจำ ทำให้มีนักกีฬาฮังการีที่มีชื่อเสียงระดับโลกเป็นจำนวนมาก ประเทศฮังการีมีชื่อเสียงในด้านการกีฬาในระดับนานาชาติ ทั้งฟุตบอล กีฬาฟันดาบ กีฬายิงปืน เป็นกีฬาที่ชาวฮังการีประสบความสำเร็จในเวทีโอลิมปิก และกีฬาทางน้ำเช่น โปโล่นน้ำ และ การแข่งขันพายเรือคายัก

ทีมโปโลน้ำชายฮังการี ถือเป็นทีมโปโลน้ำที่ดีที่สุดในโลก มีสถิติเหรียญทองโอลิมปิก และ เหรียญโอลิมปิกรวมสูงที่สุดในโลก
นักกีฬาฮังการีมีความสำเร็จในการแข่งขันกีฬาโอลิมปิกฤดูร้อนเป็นอย่างมาก โดยฮังการีอยู่ในอันดับที่ 9 ในการจัดอันดับเหรียญรางวัลรวมตลอดกาลของโอลิมปิกฤดูร้อน ด้วยจำนวนเหรียญ 511 เหรียญ ฮังการียังมีจำนวนเหรียญโอลิมปิกต่อประชากรสูงเป็นอันดับสามของโลก และมีจำนวนเหรียญทองต่อประชากรสูงเป็นอันดับสองของโลก ฮังการีประสบความสำเร็จอย่างยิ่งในกีฬาทางน้ำ โดยเฉพาะโปโลน้ำ ซึ่งทีมชายของฮังการีเป็นทีมที่ชนะเหรียญรางวัลมากที่สุดอย่างทิ้งห่าง และกีฬาว่ายน้ำที่ทั้งทีมชายและหญิงต่างอยู่ในอันดับที่ 5 ของโลก ฮังการีครองอันดับหนึ่งในการแข่งขันพายเรือแคนูและพายเรือคายัค ในปี 2018 ฮังการีได้รับเหรียญทองเหรียญแรกจากกีฬาโอลิมปิกฤดูหนาว ในกีฬาสปีดสเก็ตระยะสั้น ประเภททีมชาย

นอกจากนี้ ฮังการียังเป็นเจ้าภาพจัดการแข่งขันกีฬาระดับโลกมากมาย เช่น การแข่งขันแชมป์โลกกีฬามวยสากลสมัครเล่น ปี 1997, แชมป์โลกฟันดาบ ปี 2000 และแชมป์โลกยูโด ปี 2017 อีกทั้งยังมีการเป็นเจ้าภาพการแข่งขันยูฟ่า ยูโร 2020 ซึ่งจัดในสนามปุสกัส อารีนา (Puskás Aréna) ที่รองรับผู้ชมได้ถึง 67,889 ที่นั่ง

ฮังการียังจัดการแข่งขันฟอร์มูล่าวันที่สนาม Hungaroring นอกเมืองบูดาเปสต์มาตั้งแต่ปี ค.ศ. 1986 ซึ่งเป็นส่วนหนึ่งของการแข่งขันชิงแชมป์ฟอร์มูล่าวัน

ในฟุตบอล ฮังการีเคยคว้าเหรียญทองจากกีฬาโอลิมปิกถึง 3 ครั้ง และยังเป็นผู้วางรากฐานทางเทคนิคของระบบการเล่นแบบ "โททัลฟุตบอล" ทีม "ออรอญชอปอต" (Aranycsapat) หรือ "ทีมทองคำ" เป็นที่รู้จักไปทั่วโลก โดยมีแฟแร็นตส์ ปุชกาช ผู้ทำประตูสูงสุดในศตวรรษที่ 20 รวมอยู่ด้วย FIFA ได้ตั้งรางวัล "Puskás Award" ขึ้นเพื่อเป็นเกียรติแก่เขา ทีมในยุคนั้นยังครองสถิติไม่แพ้ใครยาวนานถึง 31 นัดติดต่อกันเป็นเวลา 4 ปี

สมาพันธ์ฟุตบอลฮังการี ก่อตั้งในปี ค.ศ. 1901 ในจักรวรรดิออสเตรีย-ฮังการี ฮังการีเคยเป็นชาติที่มีประวัติยิ่งใหญ่ในวงการฟุตบอลระดับโลก โดยเป็นถึงรองแชมป์โลก 2 ครั้ง ในฟุตบอลโลก 1938 และฟุตบอลโลก 1954 และได้ที่ 3 ในฟุตบอลชิงแชมป์แห่งชาติยุโรป 1964 รวมถึงได้เหรียญทอง, เหรียญเงิน และเหรียญทองแดง ในฟุตบอลชายของโอลิมปิกหลายต่อหลายครั้ง โดยมีแฟแร็นตส์ ปุชกาช เป็นผู้เล่นที่โดดเด่นมีชื่อเสียงมากในระดับโลก อาจถือได้เป็นระดับตำนานคนหนึ่งเทียบเท่ากับเปเล่ นักฟุตบอลชื่อดังจากประเทศบราซิล

ในฟุตบอลชิงแชมป์แห่งชาติยุโรป 2016 ฮังการีได้ผ่านเข้ามาในรอบสุดท้ายได้สำเร็จ นับว่าเป็นครั้งแรกในรอบ 44 ปี สำหรับการแข่งขันในระดับโลก นับตั้งแต่ฟุตบอลชิงแชมป์แห่งชาติยุโรป 1972 โดยเข้ารอบสุดท้ายได้ด้วยการคัดเลือกเอาชนะนอร์เวย์ไป 2–1 (รวมผล 2 นัด ชนะ 3–1) โดยฮังการีอยู่ในกลุ่มเอฟร่วมกับโปรตุเกส, ออสเตรีย และไอซ์แลนด์ และผลการแข่งขันนัดแรก ฮังการีสามารถเอาชนะออสเตรียไปได้ 0–2

## วันหยุดราชการ

ภาพพลุที่ยิงทั่วกรุงบูดาเปสต์ เนื่องในวันนักบุญอิชต์วาน วันหยุดราชการประจำชาติของฮังการี
รัฐธรรมนูญฮังการีกำหนดให้มีวันหยุดราชการ ด้วยกัน 3 วัน ซึ่งมีความเกี่ยวข้องกับประวัติศาสตร์ของประเทศฮังการี

1. วันที่ 15 มีนาคม วันรำลึกถึงการปฏิวัติฮังการี ค.ศ. 1848-49
2. วันที่ 20 สิงหาคม วันรำลึกถึงการก่อตั้งรัฐฮังการีและผู้ก่อตั้งพระเจ้าอิชต์วานที่ 1
3. วันที่ 23 ตุลาคม วันรำลึกถึงการปฏิวัติฮังการี ค.ศ. 1956

รัฐธรรมนูญฮังการีกำหนดให้วันหยุดราชการประจำประเทศฮังการี คือวันที่ 20 สิงหาคม วันก่อตั้งรัฐฮังการี

## หมายเหตุ

## อ้างอิง

## แหล่งข้อมูลอื่น

**รัฐบาล Official site of the Hungarian Government
* Official site of the Hungarian Prime Minister
* Official site of the President of Hungary
* Official Hungarian Tourism website

**ข้อมูลทั่วไป "Hungary" in the *Encyclopædia Britannica*
* Hungary from the OECD
* Hungary at the EU
* Wikimedia Atlas of Hungary
* Forecasts for Hungary from International Futures
* Hungary from the BBC News
* FAO Country Profiles: Hungary
* Daily News Hungary
* Hungary Today – The latest news about Hungary